Nuninyɛne
© 2014 Watch Tower Bible and Tract Society of Pennsylvania
MUKELƐ 3 • EDWƐNE: 33, 49
Asoo Ɛnwu ‘Ahenle Ne Mɔɔ Bɛnnwu Ye La’?
MUKELƐ 8 • EDWƐNE: 54, 46
Awie Biala Ɛnrɛhola Ɛnrɛzonle Menlenlɛ Nwiɔ
MUKELƐ 17 • EDWƐNE: 31, 27
Si Ɛ Kɛnra—Gyihova Le Wɔ Boavolɛ!
MUKELƐ 22 • EDWƐNE: 22, 1
Ɛ Nye Die Nwo Kɛ Gyihova Anye Wɔ Ɛ Nwo Ɔ?
MUKELƐ 27 • EDWƐNE: 11, 6
▪ Sukoa Mosisi Diedi Ne
▪ Asoo Ɛnwu ‘Ahenle Ne Mɔɔ Bɛnnwu Ye La’?
Mosisi luale diedi zo nwunle ninyɛne mɔɔ ɛnyelɛ ɛnnwu ye la. Edwɛkɛ ɛhye mɔ bɛahilehile kɛzi yɛbahola yɛanyia Mosisi diedi ne bie la anu, amaa ‘yɛagyinla kpundii kɛ menli mɔɔ ɛnwu Ahenle ne mɔɔ bɛnnwu ye la.’—Hib. 11:27.
▪ Awie Biala Ɛnrɛhola Ɛnrɛzonle Menlenlɛ Nwiɔ
▪ Si Ɛ Kɛnra—Gyihova Le Wɔ Boavolɛ!
Menli mgbe dɔɔnwo mɔɔ wɔ ewiade la tu fi bɛ maanle nu kɔ maanle fofolɛ nu kɛ bɛkakpondɛ gyima bɛayɛ. Bɛ nuhua dɔɔnwo gyakyi bɛ bokavolɛ nee bɛ mra ɛkɛ kɔ. Edwɛkɛ ɛhye mɔ bamaa yɛanwu kɛzi Gyihova bu abusua ɛzonlelilɛ nee kɛzi ɔboa yɛ ɔmaa yɛdi nwolɛ gyima la.
▪ Ɛ Nye Die Nwo Kɛ Gyihova Anye Wɔ Ɛ Nwo Ɔ?
Saa yɛkenga ye wɔ Ngɛlɛlera ne anu kɛ ‘Gyihova anye wɔ ɛleka biala a,’ bie mɔ dwenle kɛ mɔɔ Nyamenle anye die ye ɛyɛlɛ nwo la a le kɛ ɔbanlea kɛ yɛbali ye mɛla ne mɔ azo dahuu, na ɛhye kola maa ɛzulolɛ bɔbɔ ka yɛ. (Mrɛ. 15:3) Noko, edwɛkɛ ɛhye bamaa yɛanwu nvasoɛ nnu mɔɔ yɛnyia ɔluakɛ Gyihova anye wɔ yɛ nwo la ati.
13 Ɛleka Mɔɔ Dahuu Ɛzonlenlɛ Gyima Ne Ɛva Me Ɛradwu La
32 Asoo Ɛze?
Ɔ NYUNLU: Adiema nrenya bie ɛlɛdi awie mɔɔ pepɛ ye enrinli la daselɛ wɔ Istanbul, yeava Edwɛkpa brohyua ne yeamaa ye
75,627,384
2,312
1,632
Dasevolɛ 1 biala di menli 32,711 daselɛ
Ɔvi 2004, dahuu adekpakyelɛma mɔɔ bɛwɔ turkey la ɛhɔ ɔ nyunlu 245%
“Diedi zo yɛɛ ɔlua mɔɔ Mosisi dule zo la, ɔkpole kɛ bɛkɛvɛlɛ ye Yigyibiti belemgbunli ne ara raalɛ ne ara a.”—HIB. 11:24.
1, 2. (a) Mekɛ mɔɔ Mosisi nyianle ɛvolɛ 40 la, kpɔkɛ boni a ɔzile a? (Nea mɔlebɛbo nvoninli ne.) (b) Duzu ati a Mosisi kpale kɛ ɔ nee Nyamenle menli ne banwu amaneɛ ɛ?
ƐNEE Mosisi ze nvasoɛ mɔɔ ɔbanyia yeavi Yigyibiti la. Ɔnwunle sukoavolɛma azuamgbole ne. Ɛnee ɔvi alehelɛ abusua ne anu. “Bɛhilehilele ye Yigyibiti nrɛlɛbɛ nee ye amaamuo ne amuala,” ɔbayɛ kɛ adwinlililɛ, nwɔlɔra nwo debiezukoalɛ, mgbondabulɛ, nee abɔdeɛ nwo nrɛlɛbɛ boka nwo. (Gyi. 7:22) Anrɛɛ ɔbahola yeanyia anwonyia, tumi, nee nwolɛ adenle mɔɔ tɛ awie biala a banyia ye la wɔ Yigyibiti!
2 Noko, mekɛ mɔɔ ɔnyianle ɛvolɛ 40 la, Mosisi zile kpɔkɛ mɔɔ zinle alehelɛ abusua ne mɔɔ ɛnee bɛva ye bɛboka bɛ nwo la anwo. Yeangulo kɛ ɔbanyia asetɛnla “kpalɛ” ne mɔɔ ɛnee Yigyibitima lɛ la, emomu, ɔhulole kɛ ɔbayɛ akɛlɛ! Kɛmɔti ɛ? Ɛnee Mosisi lɛ diedi. (Bɛgenga Hibuluma 11:24-26.) Diedi manle Mosisi nwunle ninyɛne hɔle moa wɔ ewiade ne mɔɔ ɛnee ɔde nu la anu. Kɛ awie mɔɔ sunsum nu ninyɛne hyia ye la, Mosisi luale diedi zo nwunle Gyihova, ‘Ahenle ne mɔɔ bɛnnwu ye la,’ na ɔnyianle diedi kɛ Nyamenle ɛwɔkɛ ne mɔ bara nu.—Hib. 11:27.
3. Kpuyia nsa boni a yɛbabua ye wɔ edwɛkɛ ɛhye anu a?
3 Ɔwɔ kɛ yɛdayɛ noko yɛnwu ninyɛne yɛkɔ moa. Ɔwɔ kɛ yɛyɛ menli mɔɔ “yɛlɛ diedi.” (Hib. 10:38, 39) Amaa yɛ diedi ne anu amia la, bɛmaa yɛzuzu mɔɔ bɛhɛlɛ ye Mosisi anwo wɔ Hibuluma 11:24-26 la anwo. Mekɛ mɔɔ yɛlɛyɛ zɔ la, nea kɛ ɛbanyia kpuyia ɛhye mɔ anwo mualɛ: Kɛzi diedi manle Mosisi kpole nwonane nu atiakunluwɔzo ɛ? Mɔɔ bɛdendɛle bɛtiale ye la, kɛzi diedi manle ɔnyianle ye ɛzonlenlɛ nu nwolɛ adenle ne anwo anyezɔlɛ ɛ? Duzu ati a Mosisi manle ‘ɔ nye lale ahyɛlɛdeɛ ne mɔɔ kenlebie Nyamenle bava amaa ye la azo a’?
4. Duzu a Mosisi nwunle ye wɔ ‘ɛtane nwo anyelielɛ’ nwo a?
4 Diedi manle Mosisi nwunle kɛ ‘ɛtane nwo anyelielɛ’ le mekɛ ekyi nu debie. Bie mɔ bahola anyia adwenle kɛ ɔnva nwo kɛ ɛnee Yigyibitima ati ɛmi awozonle ɛzonlenlɛ nu la, ɛnee bɛdi ewiade amuala azo tumi, noko ɛnee Gyihova menli ɛlɛnwu amaneɛ kɛ ngɛkɛlɛ! Noko, ɛnee Mosisi ze kɛ Nyamenle bahola ahakyi tɛnlabelɛ ne. Ɔnva nwo kɛ ɛnee bie mɔ ɛlɛdi boɛ la, ɛnee Mosisi die di kɛ ɛtanevolɛma mekɛ bapɛ nu. Yemɔti, ɔkpole kɛ “ɔ nye kɛlie ɛtane nwo mekɛ ekyi bie.”
5. Duzu a baboa yɛ yeamaa yɛakpo kɛ yɛ “nye kɛlie ɛtane nwo mekɛ ekyi bie a”?
5 Kɛ ɔkɛyɛ na wɔahoati kɛ ɛkɛmaa ɛ “nye kɛlie ɛtane nwo mekɛ ekyi bie [ɛ]”? Mmamaa ɛ rɛle fi kɛ ɛtane nwo anyelielɛ le mekɛ ezinra nu debie. Nwu ye kɛ “ewiade nee nuhua atiakunluwɔzo ninyɛne ne mɔ amuala bapɛ nu.” (1 Dwɔn 2:15-17) Dwenledwenle mɔɔ bado ɛtanevolɛma mɔɔ bɛnnu bɛ nwo la anwo. Bɛgyi ‘ɛleka teteletetele na bɛ bo zo baminli bɔkɔɔ.’ (Edw. 73:18, 19) Saa ɛyia ɛtaneyɛlɛ nwo sɔnea a, biza ɛ nwo kɛ, ‘Kenlebie kɛzi mekulo kɛ me ɛbɛlabɔlɛ yɛ ɛ?’
6. (a) Kɛmɔti a Mosisi kpole kɛ ɔkɛmaa bɛkɛvɛlɛ ye “Yigyibiti belemgbunli ne ara raalɛ ne ara [ɛ]”? (b) Duzu ati a ɛdwenle kɛ Mosisi zile kpɔkɛ kpalɛ ɛ?
6 Mosisi diedi ne manle ɔkpale gyima kpalɛ noko. “Diedi zo yɛɛ ɔlua mɔɔ Mosisi dule zo la, ɔkpole kɛ bɛkɛvɛlɛ ye Yigyibiti belemgbunli ne ara raalɛ ne ara a.” (Hib. 11:24) Mosisi annyia adwenle kɛ ɔbahola yeazonle Nyamenle kɛ alehelɛ abusua ne anu sonla na yeava ye anwonyia nee nwolɛ adenle mɔɔ ɔlɛ la yeaboa ɔ mediema Yizilayɛma. Emomu, Mosisi zile kpɔkɛ kɛ ɔbava ye ahonle, ɛkɛla, nee ye anwosesebɛ muala yeahulo Gyihova. (Mɛla 6:5) Mosisi anli nyane wɔ kpɔkɛ mɔɔ ɔzile la anwo. Yigyibiti anwonyia ne mɔɔ ɔkpole la, nzinlii Yizilayɛma kpokpole bɛ vale nuhua dɔɔnwo! (Ade. 12:35, 36) Bɛbɛlɛle Falo aze na bɛhunle ye. (Edw. 136:15) Noko, Mosisi nyianle ngoane. Nyamenle vale ye lile gyima ɔlile maanle ne ati ɔliele bɛ ngoane. Ɛnee ye ɛbɛlabɔlɛ gyi bodane kpalɛ zo.
7. (a) Kɛmɔ Mateyu 6:19-21 ka la, duzu ati a ɔwɔ kɛ yɛnea ninyɛne yɛkɔ moa ɛ? (b) Ka anwubielɛ mɔɔ maa yɛnwu ngakyile mɔɔ wɔ nwonane nu nee sunsum nu agyadeɛ avinli la.
7 Saa ɛle kakula mɔɔ ɛlɛsonle Gyihova a, kɛzi diedi baboa wɔ yeamaa wɔakpa gyima kpalɛ ɛ? Saa ɛze nrɛlɛbɛ a, ɛbayɛ ngyehyɛleɛ wɔamaa wɔ kenlebie. Noko, asoo diedi mɔɔ ɛlɛ ye wɔ Nyamenle ɛwɔkɛ ne mɔ anu la bamaa wɔakpondɛ wɔ anwonyia wɔamaa mekɛ ekyi nu asetɛnla anzɛɛ dahuu ngoane? (Bɛgenga Mateyu 6:19-21.) Ɛhye bie a dole Sophie mɔɔ ɛnee yelie duma wɔ agolezilɛ nu la. Ɔnyianle sukuluhɔlɛ mɔɔ bɛndua ɛhwee na emomu kɔmpɛlɛ dɔɔnwo mɔɔ wɔ United States la a nea bɛ la anwo adenle. Ɔhanle kɛ: “Ɔyɛ anyelielɛ kɛ bɛbayeyɛ wɔ. Nɔhalɛ nu, mendele nganeɛ kɛ mele kpalɛ metɛla me tipɛnema. Noko ɛnee me nye ɛnlie.” Mekɛ mɔɔ Sophie nleanle video ne mɔɔ se Young People Ask—What Will I Do With My Life? la, ɔhanle kɛ: “Menwunle kɛ ewiade ne ɛmaa meli konim na yemaa meva nganvolɛ mɔɔ menyia la mezie Gyihova mɔɔ mebavi ahonle nu meazonle ye la agyakɛ anu. Menvile ahonle nu menyɛle asɔne. Akee mengyakyile agolezilɛ gyima ne.” Kɛzi ɔte nganeɛ wɔ ye kpɔkɛzilɛ ne anwo ɛ? “Metɛnunle me nwo wɔ me ɛbɛlabɔlɛ dɛba ne anwo. Ɛnɛ, me nye die kpole kpalɛ. Me nee me hu, yɛlɛyɛ adekpakyelɛ. Yɛtɛdiele duma, yɛɛ yɛnlɛ ninyɛne dɔɔnwo. Noko yɛlɛ Gyihova, Baebolo sukoavoma, yɛɛ sunsum nu bodane. Metɛnunle me nwo fee.”
8. Baebolo nu folɛdulɛ boni a bamaa kakula azi mɔɔ ɔwɔ kɛ ɔyɛ ye wɔ ɛbɛlabɔlɛ nu la anwo kpɔkɛ kpalɛ a?
8 Gyihova ze mɔɔ le kpalɛ maa yɛ la. Mosisi hanle kɛ: “Mɔɔ [Gyihova] bɛ Nyamenle ne kpondɛ wɔ bɛ ɛkɛ ne la a le kɛ: bɛzulo [Gyihova] bɛ Nyamenle ne, bɛlua ye ndenle ne mɔ anu, bɛhulo ye, na bɛva bɛ ahonle nee bɛ ɛkɛla muala bɛzonle ye, na bɛli ye mɛla ne mɔ mɔɔ melɛfa meamaa bɛ ɛnɛ la azo wɔ bɛdabɛ bɛ boɛyɛlɛ ti.” (Mɛla 10:12, 13) Saa ɛle kpavolɛ anzɛɛ bɛlɛra a, kpa gyima mɔɔ ɔbamaa wɔava ‘wɔ ahonle nee wɔ ɛkɛla muala’ wɔahulo Gyihova na wɔazonle ye la. Ɛbahola wɔanyia anwodozo kɛ wɔ “boɛyɛlɛ ti,” ɔwɔ kɛ ɛyɛ zɔ.
9. Kilehile deɛmɔti ɛnee ɔbahola yeayɛ se kɛ Mosisi bayɛ ye gyima ne la anu.
9 Mosisi nwunle kɛ “saa sonla doa Kelaese ne abo zo na ɔnwu amaneɛ a, ɔle kpalɛ ɔtɛla kɛ ɔkɛnyia Yigyibiti anwonyia kɔsɔɔti.” (Hib. 11:26) Gyihova manle Mosisi gyima kɛ “Kelaese ne” anzɛɛ “Awie Mɔɔ Bɛkpokpa Ye,” ɔluakɛ Ɔkpale ye kɛ ɔli Yizilayɛma anyunlu ɔye bɛ ɔvi Yigyibiti. Ɛnee Mosisi ze kɛ gyima ɛhye bayɛ se, na ɔbanwu “amaneɛ” bɔbɔ. Ɛnee Yizilayɛnli ko ɛgolo ɔ nwo kɛ: “Nwane a yɛle wɔ yɛ nwo zo neavolɛ nee ndɛnebuavolɛ a?” (Ade. 2:13, 14) Nzinlii, Mosisi bizale Gyihova kɛ: “Kɛ ɔkɛyɛ na belemgbunli ne adie me ɛ?” (Ade. 6:12) Mekɛ mɔɔ ɛnee Mosisi ɛlɛsiezie ɔ nwo amaa amaneɛnwunlɛ ne la, ɔhanle kɛzi ɔsulo nee ye ngyegyelɛ ne ɔhilele Gyihova. Kɛzi Gyihova boale Mosisi manle ɔyɛle ye gyima ɛsesebɛ ne ɛ?
10. Kɛzi Gyihova tetele Mosisi manle ye gyima ne ɛ?
10 Mɔɔ lumua, Gyihova zile Mosisi adua kɛ: “Me nee wɔ balua.” (Ade. 3:12) Mɔɔ tɔ zo nwiɔ, Gyihova luale ye duma ne mɔɔ ɔhilele ɔ bo ɔhilele ye la azo ɔmanle ɔnyianle anwodozo: “Mebayɛ Me Nwo Mɔɔ Mekpondɛ Kɛ Meyɛ La.”* (Ade. 3:14, NW) Mɔɔ tɔ zo nsa, ɔmanle Mosisi tumi mɔɔ kile kɛ ɛnee Nyamenle ɛzoa ye amgba la. (Ade. 4:2-5) Mɔɔ tɔ zo nna, Gyihova manle Mosisi bokavolɛ nee kpɔmanvolɛ, Aalɔn, kɛ ɔboa ye ɔmaa ɔyɛ ye gyima ne. (Ade. 4:14-16) Mekɛ mɔɔ Mosisi yɛle kpanyinli kpalɛ la, ɔliele ɔdole nu kɛ Nyamenle boa ye azonvolɛ ɔmaa bɛyɛ gyima biala mɔɔ ɔkɛva ɔkɛmaa bɛ la, na eza ɔvale anwodozo ɔzele Dwɔhyua mɔɔ lile ye agya la kɛ: “[Gyihova] a bali ɛ nyunlu nee wɔ ahɔ a. Ɔ nee wɔ balua. Ɔnrɛgyakyi wɔ yɛɛ ɔ rɛle ɛnrɛvi wɔ. Mmasulo yɛɛ mmamaa ɛ rɛle bɔ.”—Mɛla 31:8.
11. Duzu ati a Mosisi bule ye gyima ne kɛ ɔsonle bolɛ kpalɛ ɛ?
11 Kɛmɔ ɛnee Gyihova gyi ɔ nzi la ati, Mosisi bule ye gyima ɛsesebɛ ne kɛ ɔsonle bolɛ kpalɛ. Ɔnwunle kɛ “ɔle kpalɛ ɔtɛla kɛ ɔkɛnyia Yigyibiti anwonyia kɔsɔɔti.” Yeanyɛ boɛ fee la, asoo yɛbahola yɛava Falo ɛzonlenlɛ yɛado Nyamenle Tumivolɛ Bedevinli ne ɛzonlenlɛ nwo ɔ? Asoo nvasoɛ wɔ Yigyibiti belemgbunli ne ara mɔɔ ɔbayɛ la azo ɔtɛla “Kelaese ne,” anzɛɛ awie mɔɔ Gyihova ɛkpokpa ye mɔɔ ɔbayɛ la azo ɔ? Mosisi nyianle ahatualɛ wɔ ye anyezɔlɛ mɔɔ ɔhilele la anwo. Ɔ nee Gyihova nyianle agɔnwolɛvalɛ titile, na ɛhye boale ye ɔmanle ɔyɛle “nwanwane ninyɛne ɛzulolɛ mgbole,” ɔlile Yizilayɛma ati bɛhɔle Ɛwɔkɛ Azɛlɛ ne azo.—Mɛla 34:10-12.
12. Nwolɛ adenle boni mɔ a Gyihova ɛva ɛmaa yɛ mɔɔ ɔwɔ kɛ yɛkile nwolɛ anyezɔlɛ a?
12 Bɛmaa yɛdayɛ noko gyima. Gyihova ɛlua ɔ ra ne anwo zo yemaa yɛ gyima kɛmɔ ɔmanle ɛzoanvolɛ Pɔɔlo nee awie mɔ gyɛne gyima la. (Bɛgenga 1 Temɔte 1:12-14.) Yɛ kɔsɔɔti yɛnyia nwolɛ adenle kɛ yɛbabɔ edwɛkpa ne nolo. (Mat. 24:14; 28:19, 20) Bie mɔ le dahuu azonvolɛ. Mediema mrenya mɔɔ bɛzɔne bɛ mɔɔ bɛnyi wɔ sunsum nu la sonle bɛ mediema wɔ asafo ne anu kɛ azonvolɛ nee mgbanyima. Noko akee, wɔ mbusuafoɔ nee menli mɔɔ ɛnle nɔhalɛ ne anu la anye ɛnrɛlie nwolɛ adenle ne mɔɔ wɔnyia la anwo anzɛɛ bɛbadendɛ bɛatia wɔ. (Mat. 10:34-37) Saa bɛmaa ɛ sa nu to a, wɔ adwenle nu bayɛ wɔ kesee wɔ afɔle mɔɔ wɔbɔ nee gyima ne mɔɔ ɛlɛyɛ la anwo. Ɛhye bie to wɔ a, kɛ ɔkɛyɛ na diedi amaa wɔaho wɔahɔ ɛ nyunlu ɛ?
13. Kɛzi Gyihova boa yɛ maa yɛyɛ yɛ teokelase gyimalilɛ ne mɔ ɛ?
13 Fa diedi sɛlɛ Gyihova moalɛ. Ka mɔɔ ɛsulo nee mɔɔ ɔgyegye wɔ la anwo edwɛkɛ kile ye. Gyihova yɛɛ ɛzoa wɔ a, na ɔbaboa wɔ yeamaa wɔali konim. Kɛzi? Ɔbayɛ ye kɛmɔ ɔyɛle ɔmanle Mosisi la. Mɔɔ lumua, Gyihova ɛbɔ ɛwɔkɛ kɛ: “Mebamaa bɛ anwosesebɛ, mebaboa bɛ, mebava me konimlilɛ tumi ɛsalɛ ne meazɔ bɛ.” (Aye. 41:10) Mɔɔ tɔ zo nwiɔ, yehakye yɛ kɛ ye ɛwɔkɛ ne mɔ le nɔhalɛ: “Meha, na mebamaa yeayɛ zɔ; mehyehyɛ medo ɛkɛ, yɛɛ mebayɛ.” (Aye. 46:11) Mɔɔ tɔ zo nsa, Gyihova maa yɛ “tumi bedevinli” mɔɔ ɔbamaa yɛayɛ yɛ ɛzonlenlɛ gyima ne la. (2 Kɔl. 4:7) Mɔɔ tɔ zo nna, amaa yɛahola yɛayɛ gyima mɔɔ bɛva bɛwula yɛ sa yɛahɔ awieleɛ la, yɛ ɛlɔlɛ Selɛ ne ɛmaa yɛ ewiade amuala mediemayɛlɛ mɔɔ nɔhalɛ azonvolɛ mɔɔ “bɛboa bɛ nwo ngoko, . . . na bɛmaa bɛ nwo anwosesebɛ” a wɔ nu la. (1 Tɛs. 5:11) Kɛmɔ Gyihova ɛlɛboa wɔ yeamaa wɔayɛ wɔ gyima ne la ati, wɔ diedi banyi na wɔanyia anyezɔlɛ kɛ nwolɛ adenle ɛhye mɔɔ wɔnyia la sonle bolɛ tɛla azɛlɛ ye azo anwonyia biala.
14. Duzu ati a ɛnee Mosisi lɛ diedi kɛ ɔbanyia ahatualɛ ɛ?
14 Mosisi anye lale “ahyɛlɛdeɛ mɔɔ kenle bie Nyamenle bava amaa ye la azo.” (Hib. 11:26) Ɛhɛe, Mosisi manle mɔɔ bara kenlebie anwo edwɛkɛ ekyi mɔɔ ɛnee ɔze la boale ye. Mosisi nyianle anwodozo ne mɔɔ ɛnee ɔ nlenya Ebileham lɛ kɛ Gyihova bahola adwazo mɔwuamra la bie. (Luku 20:37, 38; Hib. 11:17-19) Nyilalɛ mɔɔ ɛnee Mosisi banyia ye kenlebie la anwo anyelazo ne ammaa yeambu ɛvolɛ 40 ne mɔɔ ɔvale ɔnriandile nee ɛvolɛ 40 ne mɔɔ ɔlile ye wɔ fienemgbole ne anu la kɛ mekɛ ɛzɛkyelɛ. Ɔwɔ nuhua kɛ ɛnee ɔnze kɛzi Gyihova ɛwɔkɛ ne mɔ bara nu la anwo edwɛkɛ dɔɔnwo ɛdeɛ, noko ɔvale diedi ɛnyelɛ ɔnwunle ahatualɛ ne mɔɔ bɛnnwu ye la.
15, 16. (a) Duzu ati a ɔwɔ kɛ yɛfa yɛ adwenle yɛsie ahatualɛ ne azo ɛ? (b) Nyilalɛ boni mɔ a ɛ nye la kɛ ɛbanyia ye wɔ Belemgbunlililɛ ne abo a?
15 Ɛ “nye la ahyɛlɛdeɛ mɔɔ kenle bie Nyamenle bava amaa [wɔ] la azo” ɔ? Yɛdayɛ noko yɛle kɛ Mosisi la, yɛnze kɛzi Nyamenle ɛwɔkɛ ne mɔ bara nu la anwo edwɛkɛ dɔɔnwo. Kɛ neazo la, yɛnze “mekɛ” mɔɔ amaneɛnwunlɛ kpole ne babɔ ɔ bo la. (Maake 13:32, 33) Noko, yɛze kenlebie Paladaese ne anwo edwɛkɛ dɔɔnwo yɛtɛla Mosisi. Saa yɛnze edwɛkɛ ne amuala bɔbɔ a, yɛlɛ kɛzi asetɛnla ne bayɛ wɔ Nyamenle Belemgbunlililɛ ne abo la anwo ɛwɔkɛ dɔɔnwo mɔɔ yɛbahola yɛava yɛ “nye” yeado zo a. Ewiade fofolɛ ne mɔɔ yɛbapɛ ye nvoninli wɔ yɛ adwenle nu la, bamaa yɛalumua yɛakpondɛ Belemgbunlililɛ ne. Adenle boni azo? Maa yɛzuzu ɛhye anwo: Asoo ɛbadɔ sua mɔɔ ɛnze nwolɛ edwɛkɛ dɔɔnwo la? Kyɛkyɛ! Zɔhane ala a yɛnrɛli anyelazo mgbane nzi wɔ yɛ ɛbɛlabɔlɛ nu a. Ɔwɔ kɛ diedi maa yɛnwu kɛzi asetɛnla bayɛ wɔ Belemgbunlililɛ ne abo la.
16 Amaa wɔapɛ Nyamenle Belemgbunlililɛ ne nvoninli kpalɛ wɔ wɔ adwenle nu la, fa ɛ “nye” sie kɛzi wɔ asetɛnla bayɛ wɔ Paladaese ne anu la azo. Yɛ nwolɛ nvoninli wɔ wɔ adwenle nu. Kɛ neazo la, saa ɛlɛsukoa bɛdabɛ mɔɔ bɛdɛnlanle aze kolaa na Kelaese ara la ɛbɛlabɔlɛ nwo debie a, suzu edwɛkɛ mɔɔ ɛbabiza bɛ wɔ mekɛ mɔɔ bɛdwazo bɛ la anwo. Fa wɔ adwenle bu edwɛkɛ mɔɔ bɛbabiza wɔ wɔ mɔɔ ɛyɛle ye wɔ awieleɛ mekɛ ne anu la. Yɛ kɛzi ɛ nye balie wɔ mekɛ mɔɔ ɛkɛnwu ɛ nlenya mɔ mɔɔ dɛnlanle aze wɔ mɔmoane kpalɛ ne na ɛkɛhilehile bɛ mɔɔ Nyamenle ɛyɛ ɛmaa bɛ kɔsɔɔti la anwo nvoninli wɔ wɔ adwenle nu. Nea kɛzi ɛ nye balie kɛ ɛbazukoa nane mɔɔ anwo yɛ ɛzulolɛ na bɛde anzondwolɛ nu la anwo debie la. Suzu kɛzi ɛbade nganeɛ kɛ wɔbikye Gyihova wɔ mekɛ mɔɔ ɛlɛdi munli la anwo nea.
17. Kɛzi yɛ ahatualɛ ne mɔɔ yɛnnwu ye la anwo nvoninli kpalɛ mɔɔ yɛbayɛ ye wɔ yɛ adwenle nu la baboa yɛ ɛnɛ ɛ?
17 Yɛ ahatualɛ ne mɔɔ yɛnnwu ye mɔɔ yɛbayɛ ye nvoninli kpalɛ wɔ yɛ adwenle nu la boa maa yɛ nye die, na yɛgyinla kenlebie asetɛnla kpalɛ ne azo yɛsi kpɔkɛ. Pɔɔlo hɛlɛle Keleseɛnema mɔɔ bɛkpokpa bɛ la kɛ: “Saa yɛmaa yɛ nye da debie mɔɔ yɛ nye ɛngyi nwolɛ la azo a, yɛɛ yɛfa abotane yɛkendɛ ye ɛnyianlɛ a.” (Wulo. 8:25) Ngyinlazo ko ne ala fane Keleseɛnema kɔsɔɔti mɔɔ bɛlɛ dahuu ngoane nwo anyelazo la anwo. Ɔwɔ nuhua kɛ yɛ sa ɛtɛkanle yɛ ahatualɛ ne ɛdeɛ, noko saa yɛ diedi ne anu yɛ se na yɛkɔ zo yɛfa abotane yɛkendɛ a yɛbanyia “ahyɛlɛdeɛ” ne. Kɛmɔ Mosisi yɛle la, yɛmbu mekɛ tendenle mɔɔ yɛva yɛzonle Gyihova la kɛ yeyɛ mgbane. Emomu, yɛze ye wienyi kɛ “ninyɛne mɔɔ ɛnyelɛ nwu bɛ la ɛngyɛ na apɛ nu aze, na mɔɔ ɛnyelɛ ɛnnwu bɛ la wɔ ɛkɛ ne dahuu.”—Bɛgenga 2 Kɔlentema 4:16-18.
18, 19. (a) Duzu ati a ɔwɔ kɛ yɛbɔ mɔdenle kpalɛ na yɛanyia diedi ɛ? (b) Duzu a yɛbazuzu nwo wɔ edwɛkɛ mɔɔ doa zo la anu a?
18 Diedi maa yɛnwu kɛ “ninyɛne mɔɔ ɛnyelɛ ɛnnwu bɛ la” wɔ ɛkɛ. (Hib. 11:1) Nwonane nu sonla ɛnnwu nvasoɛ mɔɔ wɔ Gyihova ɛzonlenlɛ zo la. Sonla zɛhae ɛnde ngɛlɛlera ne anu nɔhalɛ ne abo, ɔbu ye “ɛzɛlɛ edwɛkɛ.” (1 Kɔl. 2:14) Noko akee, yɛlɛ anyelazo kɛ yɛbanyia dahuu ngoane na yɛanwu ewudwazo ne, ninyɛne mɔɔ ewiade ne ɛnnwu ye la. Kɛmɔ adalɛ nrɛlɛbɛvoma mɔɔ dɛnlanle aze wɔ Pɔɔlo mekɛ zo vɛlɛle ye “sonlamgbane” la, ɛnɛ noko menli dɔɔnwo bu anyelazo ne mɔɔ yɛka nwolɛ edwɛkɛ la kɛ ɔle ngoaseasɛm.—Gyi. 17:18.
19 Menli dɔɔnwo ɛnlɛ diedi yemɔti, ɔwɔ kɛ yɛbɔ mɔdenle kpalɛ na yɛanyia diedi. Sɛlɛ Gyihova na “wɔ diedi amkpo aze.” (Luku 22:32) Buke ɛ nye nea mɔɔ vi ɛtane ɛyɛlɛ nu ba la, nvasoɛ mɔɔ wɔ Gyihova ɛzonlenlɛ zo, nee dahuu ngoane anyelazo ne. Noko, Mosisi diedi ne manle ɔnwunle ninyɛne ɔhɔle moa. Wɔ edwɛkɛ mɔɔ doa zo la anu, yɛbazuzu kɛzi Mosisi diedi manle ɔnwunle ‘Ahenle ne mɔɔ bɛnnwu ye la’ anwo.—Hib. 11:27.
^ ɛden. 10 Baebolo nwo abɔlɔba ko hɛlɛle ye wɔ edwɛkɛ mɔɔ wɔ Adendulɛ 3:14 la anwo kɛ: “Debie biala ɛngola ɛnzi ye adenle wɔ mɔɔ ɔkulo kɛ ɔyɛ la anwo . . . Ɛnee ɔwɔ kɛ duma ɛhye [Gyihova] yɛ Yizilayɛma aranemgbole, anyelazo nee arɛlekyekyelɛ mɔɔ ɔnlɛ awieleɛ la ɛvileka.”
“Ɔgyinlanle kpundii kɛ sonla mɔɔ ɛnwu [Ahenle] ne mɔɔ bɛnnwu ye la.”—HIB. 11:27.
1, 2. (a) Kilehile deɛmɔti ɛnee Mosisi ngoane la esiane nu la anu. (Nea mɔlebɛbo nvoninli ne.) (b) Duzu ati a Mosisi anzulo belemgbunli ne ɛya mɔɔ ɔkɛva la ɛ?
ƐNEE Falo le Yigyibitima belemgbunli mɔɔ ɔ ti yɛ se nee bɛ nyamenle. Buluku bie ka kɛ, “Bɛbule ye kɛ ɔze nrɛlɛbɛ yɛɛ ɔlɛ tumi ɔtɛla abɔdeɛ mɔɔ wɔ azɛlɛ ye azo la kɔsɔɔti.” (When Egypt Ruled the East) Ɛnee ɛwɔbile mɔɔ ɛziezie ɔ nwo kɛ ɔka la ananze wɔ Falo belemgbunli kyɛlɛ ne anyunlu—ɛhye manle ɛzulolɛ hanle ye maanlema na ɔhakyele belemgbunli ne agbɔvolɛ kɛ ɔkola ɔsɛkye bɛ ndɛndɛ. Yemɔti, dwenle kɛzi Mosisi bade nganeɛ wɔ mekɛ mɔɔ Gyihova hanle edwɛkɛ ɛhye hilele ye la anwo nea: “Bɛla, mesoa wɔ wɔ Yigyibiti belemgbunli ne ɛkɛ amaa wɔahɔye me menli, Yizilayɛma wɔavi Yigyibiti.”—Ade. 3:10.
2 Mosisi hɔle Yigyibiti, ɔhɔhanle Nyamenle nrɛlaleɛ ne, na Falo vale ɔ nwo ɛya. Mekɛ mɔɔ ngyegyelɛ ngɔnla rale azɛlɛ ne azo la, Falo bɔle Mosisi kɔkɔ kɛ: “Mmamaa menwu ɛ nyunlu bieko! Kenle biala mɔɔ menwɔnwu ɛ nyunlu la, ɛbawu!” (Ade. 10:28) Kolaa na Mosisi avi Falo anyunlu ɛkɛ ahɔ la, ɔhanle kɛ belemgbunli ne belamunli ralɛ ne bawu. (Ade. 11:4-8) Awieleɛ bɔkɔɔ ne, Mosisi zele Yizilayɛ abusua biala kɛ ɔhu abɔnkye anzɛɛ boaneralɛ—nane mɔɔ ɛnee le nwuanzanwuanza maa Yigyibitima nyamenle Ra la—na bɛva ye mogya ne bɛha bɛ nlenkɛ ne felɛmo ne mɔ anwo. (Ade. 12:5-7) Duzu a Falo bayɛ a? Ɛnee Mosisi ɛnzulo. Duzu ati ɔ? Diedi manle ɔdiele Gyihova, ‘yeanzulo belemgbunli ne ɛya mɔɔ ɔkɛva la, ɔgyinlanle kpundii kɛ sonla mɔɔ ɛnwu Ahenle ne mɔɔ bɛnnwu ye la.’—Bɛgenga Hibuluma 11:27, 28.
3. Diedi mɔɔ Mosisi nyianle ye wɔ ‘Ahenle ne mɔɔ bɛnnwu ye anu la’ anwo ninyɛne boni mɔ a yɛbazuzu nwo a?
3 Asoo wɔ diedi ne anu yɛ se kɛ asɛɛ ‘wɔnwu Nyamenle ɔ’? (Mat. 5:8) Bɛmaa yɛzuzu Mosisi neazo ne anwo amaa yɛahola yɛanwu ‘Ahenle ne mɔɔ bɛnnwu ye la.’ Kɛzi diedi mɔɔ ɛnee ɔlɛ ye wɔ Gyihova anu la bɔle ɔ nwo bane wɔ sonla nwo ɛzulolɛ nwo ɛ? Adenle boni azo a ɔnyianle diedi wɔ Nyamenle ɛwɔkɛ ne mɔ anu a? Na kɛzi ‘Ahenle ne mɔɔ bɛnnwu ye’ mɔɔ Mosisi nwunle ye la, boale ye wɔ mekɛ mɔɔ ɔ nee ye menli ne hɔle ngyegyelɛ nu la ɛ?
4. Wɔ sonla nye zo, kɛzi ɛnee Mosisi de wɔ Falo anyunlu ɛ?
4 Wɔ sonla nye zo, ɛnee Mosisi ɛnzɔho ɛhwee wɔ Falo anyunlu. Ɛnee ɔle kɛ asɛɛ Mosisi ngoane, ye ɛkpazilɛ, nee ye kenlebie wɔ Falo asa nu. Mosisi mumua ne bizale Gyihova kɛ: “Nwane bɔbɔ a le medame, mɔɔ mekɔ Yigyibiti belemgbunli anyunlu, meahɔye Yizilayɛma meavi Yigyibiti a?” (Ade. 3:11) Mosisi nriandile vile Yigyibiti la, ɛvolɛ 40 ɛze. Bie a ɔbizale ɔ nwo kɛ, ‘Asoo nrɛlɛbɛ wɔ nu kɛ mebazia meahɔ Yigyibiti meahɔha belemgbunli ne ɛya bieko ɔ?’
5, 6. Duzu a manle Mosisi zulole Gyihova na yeanzulo Falo a?
5 Kolaa na Mosisi azia ahɔ Yigyibiti la, Nyamenle hilele ye ngyinlazo bie mɔɔ anwo hyia la. Nzinlii, Mosisi hɛlɛle ngyinlazo ɛhye wɔ Dwobu buluku ne anu: “Nrɛlɛbɛ a le kɛ ɛkɛzulo [Gyihova].” (Dwobu 28:28) Amaa Mosisi anyia ɛzulolɛ ɛhye na yeayɛ ye debie nrɛlɛbɛ nu la, Gyihova manle ɔnwunle ngakyile mɔɔ wɔ sonla nee Nyamenle Tumivolɛ Bedevinli ne avinli la. Ɔbizale kɛ: “Nwane a bɔle sonla nloa a? Nwane a maa ɔyɛ mumule anzɛɛ anzondiliravolɛ, anzɛɛ nwane a maa ɔnwu debie anzɛɛ ɔyɛ anyenzinliravolɛ a? Asoo tɛ medame, [Gyihova] ɔ?”—Ade. 4:11.
6 Ɛzukoalɛdeɛ boni a wɔ nu a? Ɛnee ɔnle kɛ Mosisi sulo. Gyihova mɔɔ ɔbamaa Mosisi asa aha debie biala mɔɔ ɔhyia nwo na yeahola yeaha Nyamenle edwɛkɛ ne yeahile Falo la a zoanle ye a. Bieko, yɛnrɛhola yɛnrɛva Falo yɛnrɛdo Gyihova anwo. Yeanyɛ boɛ fee la, tɛ ɛhye a le mekɛ mɔɔ lumua mɔɔ Nyamenle menli ngoane nwo ɛra edwɛkɛ wɔ Yigyibiti belemgbunli asa nu a. Bie a Mosisi zuzule kɛzi Gyihova bɔle Ebileham, Dwosefi nee ɔdaye Mosisi mumua ne bɔbɔ anwo bane wɔ Falo ne mɔ mɔɔ bɛlumua asa nu la anwo. (Mɔl. 12:17-19; 41:14, 39-41; Ade. 1:22–2:10) Diedi mɔɔ ɛnee Mosisi lɛ ye wɔ Gyihova, ‘Ahenle ne mɔɔ bɛnnwu ye anu la,’ manle ɔvale akɛnrasesebɛ ɔhɔle Falo anyunlu na ɔhanle edwɛkɛ biala mɔɔ Gyihova hanle hilele Mosisi la ɔhilele ye.
7. Kɛzi Gyihova anu diedi bɔle adiema raalɛ ko anwo bane ɛ?
7 Gyihova anu diedi bɔle adiema raalɛ Ella noko anwo bane, yeammaa yeanzulo sonla. Wɔ 1949 ne anu, KGB ne hyele Ella wɔ Estonia, bɛyele ɔ nwo amuala na bɛmanle kpolisi mgbavolɛ bie nleanle ye. Ɔhanle kɛ: “Mendele nganeɛ kɛ bɛgua me nyunlu aze. Noko, mekɛ mɔɔ menzɛlɛle Gyihova la, menyianle anzondwolɛ na menziele me nwo diinyi.” Eza bɛvale Ella bɛdole sonla ko efiade nu kenle nsa. Ɔka kɛ: “Kpolisima ne deanle nu kɛ: ‘Yɛyɛ amaa bɛangakye Gyihova duma ne bɔbɔ wɔ Estonia! Yɛto wɔ efiade, na yɛ nee menli mɔɔ ɛha la ahɔ Siberia!’ Bɛgolole ɔ nwo bɛhanle kɛ, ‘Wɔ Gyihova ne wɔ ni?’” Asoo Ella bazulo menli anzɛɛ ɔbava ɔ nwo yeado Gyihova anwo zo? Mekɛ mɔɔ bɛbizebizale ye edwɛkɛ la, ɔvale akɛnrasesebɛ ɔzele menli mɔɔ ɛlɛgolo ɔ nwo la kɛ: “Mezuzu edwɛkɛ ɛhye anwo kpalɛ, na mekulo kɛ meda efiade mebɔ agɔnwolɛvalɛ mɔɔ me nee Nyamenle lɛ la anwo bane ɔtɛla kɛ bɛbaye me na me nee ye avinli azɛkye la.” Ɛnee Ella bu Gyihova kɛ ɔwɔ ɛkɛ amgba, ɔle kɛ menli mɔɔ bɛgyigyi ɔ nwo ɛkɛ ne la. Ye diedi manle ɔgyinlanle ye munlililɛ nu.
8, 9. (a) Sonla nwo ɛzulolɛ ayile a le duzu? (b) Saa ɛyia sonla nwo ɛzulolɛ nwo sɔnea a, nwane a ɔwɔ kɛ ɛfa wɔ adwenle ɛsie ɔ nwo zo a?
8 Gyihova anu diedi bamaa wɔali wɔ ɛzulolɛ zo konim. Saa tumivolɛma ɛlɛsi wɔ Nyamenle ɛzonlenlɛ nwo adenle a, ɔmaa ɔyɛ kɛ asɛɛ wɔ ngoane, wɔ ɛkpazilɛ, nee wɔ kenlebie wɔ sonla sa nu la. Bie a ɛbanyia adwenle bɔbɔ kɛ asoo nrɛlɛbɛ wɔ nu kɛ ɛbahɔ zo wɔazonle Gyihova na wɔaha tumivolɛma ɛya ɔ. Kakye: Sonla nwo ɛzulolɛ ayile a le Nyamenle anu diedi. (Bɛgenga Mrɛlɛbulɛ 29:25.) Gyihova biza kɛ: “Duzu ati a bɛsulo sonla mɔɔ ɛngyɛ na yeawu, mɔɔ ye ngoane le kɛ ndile la ɛ?”—Aye. 51:12, 13.
9 Fa wɔ adwenle sie wɔ tumivolɛ Selɛ ne anwo zo. Ɔnwu bɛdabɛ mɔɔ maanlebuvoma sisi bɛ la, ɔ kunlu yelɛyela ye maa bɛ na ɔboa bɛ. (Ade. 3:7-10) Saa ɔba ye kɛ bɛye bɛ nloa wɔ maanlebuvoma anyunlu bɔbɔ a, “bɛmmadwenle mɔɔ bɛbaha la anwo anzɛɛ kɛ bɛbazi bɛaha ye la anwo; saa mekɛ ne dwu a, bɛbava mɔɔ bɛbaha la bɛamaa bɛ.” (Mat. 10:18-20) Yɛnrɛhola yɛnrɛva arelemgbunli nee arane mgbanyima mɔɔ bɛwɔ ewiade la yɛnrɛdo Gyihova anwo. Saa ɛmia wɔ diedi ne anu ɛnɛ a, ɛbanwu kɛ Gyihova le Awie mɔɔ ɔwɔ ɛkɛ amgba a, na ɔkulo kɛ ɔboa wɔ.
10. (a) Adehilelɛ boni a Gyihova vale manle Yizilayɛma wɔ Naesan siane ne anu wɔ 1513 K.Y.M. a? (b) Duzu ati a Mosisi lile Nyamenle adehilelɛ ne azo ɛ?
10 Wɔ Naesan siane ne anu wɔ 1513 K.Y.M., Gyihova zele Mosisi nee Aalɔn kɛ bɛva adehilelɛ ɛhye mɔ bɛmaa Yizilayɛma: Bɛkpondɛ boane anzɛɛ abɔnkye nyinli mɔɔ anwo ɛnlɛ dɛne la bɛhu ye na bɛva ye mogya ne bɛha bɛ nlenkɛ ne mɔ anloa. (Ade. 12:3-7) Duzu a Mosisi yɛle a? Nzinlii, ɛzoanvolɛ Pɔɔlo hɛlɛle kɛ: “Diedi zo yɛɛ ɔluale ɔhyehyɛle Akpabɛnwo ne na ɔmanle Yizilayɛma vale mogya kpondenle bɛ nlenkɛ nloa a, amaa saa Nyamenle Ewule Soanvolɛ ne ba a yeangu Yizilayɛma belamunli mralɛ ne mɔ.” (Hib. 11:28) Ɛnee Mosisi ze kɛ bɛkola bɛfa bɛ nwo bɛto Gyihova anwo zo, yemɔti ɔliele ɛwɔkɛ mɔɔ Gyihova bɔle kɛ ɔbahu Yigyibiti belamunli mralɛ mrenya la ɔlile.
11. Duzu ati a Mosisi bɔle menli ne kɔkɔ a?
11 Ɔda ali kɛ ɛnee Mosisi amra ɛdeɛ ne wɔ Medean, bɛmbikye “Ewule Soanvolɛ ne.”* (Ade. 18:1-6) Noko, ɔyɛle tieyɛ ɔvale adehilelɛ ne ɔmanle Yizilayɛ mbusua mɔɔ ɛnee bɛ belamunli mralɛ mrenya ngoane la esiane nu la. Ɛnee ɔle ewule nee ngoane edwɛkɛ, na ɛnee Mosisi kulo ɔ gɔnwo mɔ. Baebolo ne ka kɛ: “Akee Mosisi vɛlɛle Yizilayɛ mgbanyima ne mɔ amuala na ɔhanle ɔhilele bɛ kɛ, ‘Awie biala ɛhɔhye boane ko ɛhu ye ɛmaa ye awuke nu amra ɛva ɛli Akpabɛnwo ne.’”—Ade. 12:21.
12. Edwɛkɛ mɔɔ anwo hyia la boni a Gyihova se yɛbɔ ye nolo a?
12 Anwumabɔvolɛma ɛlɛnea bɛamaa Gyihova menli abɔ edwɛkɛ ɛhye mɔɔ anwo hyia la nolo: “Bɛzulo Nyamenle, na bɛye ye ayɛlɛ. Ɔluakɛ mekɛ ne ɛdwu mɔɔ ɔbabua aleɛabo amra ndɛne a. Bɛzonle Nyamenle mɔɔ bɔle anwuma, azɛlɛ, nyevile, nee azule muala la.” (Yek. 14:7) Ɛnɛ a le mekɛ mɔɔ ɔwɔ kɛ yɛbɔ nolo zɔhane a. Ɔwɔ kɛ yɛbɔ yɛ kpalɛzoamra kɔkɔ yɛmaa bɛfi Babelɔn Kpole ne anu, anrɛɛ “ye munzule ne bie kɛha bɛ.” (Yek. 18:4) ‘Mboane gyɛne’ ne nee Keleseɛnema mɔɔ bɛkpokpa bɛ la ɛlɛsɛlɛ bɛdabɛ mɔɔ bɛ nee Nyamenle avinli ɛde la kɛ “bɛmaa Nyamenle adenle bɛmaa ɔhakyi bɛ kɛ bɛnle agbɔvolɛ na bɛle ɔ gɔnwo mɔ.”—Dwɔn 10:16; 2 Kɔl. 5:20.
13. Duzu a bamaa ɛhulolɛ mɔɔ yɛlɛ yɛbɔ edwɛkpa ne nolo la ayɛ kpole a?
13 Yɛze kɛ “mekɛ ne ɛdwu mɔɔ ɔbabua aleɛabo amra ndɛne a.” Eza yɛdie yɛdi kɛ Gyihova ɛtɛwudule kɛzi edwɛkɛhanlɛ nee ɛdoavolɛyɛlɛ gyima ne hyia ndɛndɛ la anu. Ɛzoanvolɛ Dwɔn hanle ye wɔ ɛnyelɛzodeɛnwunlɛ bie anwo kɛ: “Ɛhye anzi menwunle Nyamenle soanvolɛma nna kɛ bɛgyigyi azɛlɛ ye muleɛ nna ne mɔ azo na bɛdedɛ ewiade anwoma ngakyile nna ne anu.” (Yek. 7:1) Asoo wɔ diedi maa ɛnwu zɛhae anwumabɔvolɛ ne mɔ kɛ bɛziezie bɛ nwo kɛ bɛgyakyi anwongyelelɛ kpole ne ɛzɛkyelɛ anwoma ne anu wɔ ewiade ɛhye anu ɔ? Saa ɛfa diedi ɛnyelɛ ɛnwu zɔhane anwumabɔvolɛma ne a, ɔbamaa wɔava anwodozo wɔabɔ edwɛkpa ne nolo.
14. Duzu a ka yɛ maa ‘yɛbɔ amumuyɛnli ne kɔkɔ yɛmaa ɔkakyi ye subane a’?
14 Nɔhalɛ Keleseɛnema nee Gyihova lɛ agɔnwolɛvalɛ yɛɛ dahuu ngoane anyelazo. Noko, yɛze kɛ ɔle yɛ ɛzonlelilɛ kɛ ‘yɛbabɔ amumuyɛnli ne kɔkɔ yɛamaa yeahakyi ye subane na yealie ye ɛkɛla ngoane.’ (Bɛgenga Yizikeɛle 3:17-19.) Nɔhalɛ nu, tɛ kɛ yɛngulo kɛ yɛkɛli mogya nwo fɔlɛ la ati a yɛka edwɛkɛ ne a. Yɛkulo Gyihova nee yɛ gɔnwo mɔ. Gyisɛse hilehilele mɔɔ nɔhalɛ ɛlɔlɛ nee anwunvɔnezelɛ kile la anu wɔ Samɛleanli agɔnwolɛ kpalɛ ne anwo ɛrɛlɛ ne anu. Ɔwɔ kɛ yɛbiza yɛ nwo kɛ, ‘Asoo mele kɛ Samɛleanli ne mɔɔ “alɔbɔlɛ hunle ye” manle ɔlile daselɛ la ɔ?’ Yɛngulo kɛ yɛyɛ kɛ ɛsɔfo ne anzɛɛ Livaenli ne mɔɔ bɛwɔ ɛrɛlɛ ne anu la, yɛfa debie yɛye yɛ nloa yɛbu “foa ko” yɛkɔ. (Luku 10:25-37) Nyamenle ɛwɔkɛ ne mɔ anu diedi nee ɛlɔlɛ mɔɔ yɛlɛ yɛmaa yɛ gɔnwo mɔ la bamaa yɛava yɛ nwo yɛawula edwɛkɛhanlɛ gyima ne anu kpalɛ kolaa na mekɛ ne adwu.
15. Duzu ati a Yizilayɛma dele nganeɛ kɛ bɛdo ɛhane ɛ?
15 Mekɛ mɔɔ Yizilayɛma vile Yigyibiti na bɛlɛnwu amaneɛ la, Mosisi diedi mɔɔ ɛnee ɔlɛ ye wɔ ‘Ahenle ne mɔɔ bɛnnwu ye’ anu la boale ye. Baebolo ne ka kɛ: “Yizilayɛma manle bɛ nye zo nwunle kɛ Yigyibitima ɛlɛba bɛ nwo zo la, ɛzulolɛ hanle bɛ. Yizilayɛma zunle vɛlɛle [Gyihova].” (Ade. 14:10-12) Asoo ngyegyelɛ ɛhye rale arɛlevilɛ nu? Kyɛkyɛ. Gyihova hanle dole ɛkɛ ne kɛ: “Mebamaa belemgbunli ne [Falo] ahonle ayɛ se, na yeadoa bɛ, na meanyia anyunlunyia wɔ belemgbunli ne nee ye ɛlɔnema ne kɔsɔɔti anyunlu, amaa Yigyibitima anwu kɛ medame a mele [Gyihova] a.” (Ade. 14:4) Noko akee, mɔɔ ɛnee Yizilayɛma anye dua ye la ala a bɛnwunle ye a—Nyevile Kɔkɔlɛ ne mɔɔ bɛngola ye pɛ, Falo konle ehwili ne mɔ, nee mboaneneavolɛ bie mɔɔ yenyia ɛvolɛ 80 mɔɔ ɔli bɛ ti la! Bɛdele nganeɛ kɛ bɛdo ɛhane.
16. Kɛzi diedi boale Mosisi wɔ Nyevile Kɔkɔlɛ ne anloa ɛ?
16 Noko, Mosisi ahonle andu. Kɛmɔti ɛ? Ɔluakɛ ye diedi manle ɔnwunle awie mɔɔ ɔlɛ tumi ɔtɛla nyevile ne anzɛɛ ɛlɔnema ne la. Ɔnwunle ‘kɛzi Gyihova bazi alie bɛ la,’ na ɛnee ɔze kɛ Gyihova baho amaa Yizilayɛma. (Bɛgenga Adendulɛ 14:13, 14.) Mosisi diedi ne boale Nyamenle menli ne. Baebolo ne ka kɛ: “Diedi zo yɛɛ Yizilayɛma luale mɔɔ bɛpɛle Ndɔ Nyevile ne kɛ asɛɛ bɛlua azɛlɛ resee zo la a; mɔɔ Yigyibitima yɛle kɛ bɛdabɛ noko bɛpɛ la, azule ne vale bɛ.” (Hib. 11:29) Yemɔ anzi, ‘menli ne zulole Gyihova na bɛliele Gyihova nee ye sonvolɛ Mosisi bɛlile.’—Ade. 14:31.
17. Duzu a bazi kenlebie mɔɔ ɔbazɔ yɛ diedi yeanlea a?
17 Ɔnrɛhyɛ, ɔbayɛ kɛ asɛɛ yɛ ngoane la esiane nu la. Anwongyelelɛ kpole ne kadwu ye kpɔmgbɔse la, ɛnee ewiade arelemgbunli ɛzɛkye ɛzonlenlɛ mɔɔ bɛle mgbole na bɛ nwo zonle tɛla yɛ la bɔkɔɔ. (Yek. 17:16) Gyihova manle ye ngapezoma hanle anwobanebɔlɛ mɔɔ yɛnlɛ la anwo edwɛkɛ kɛ, “bɛtɛdiele bɛ azua ne mɔ anwo bane, na bɛnlɛ nlenkɛ mgbole mɔɔ mbulalɛ gua bɛ nzi la.” (Yiz. 38:10-12, 14-16) Wɔ yɛ nye zo, ɔbayɛ kɛ yɛnrɛnyia yɛ ti la. Duzu a ɛbayɛ a?
18. Kilehile deɛmɔti yɛbahola yɛagyinla kpundii wɔ anwongyelelɛ kpole ne anu la anu.
18 Ɔnle kɛ ɛzulolɛ ka yɛ. Duzu ati ɔ? Ɔluakɛ Gyihova ɛha Nyamenle menli ne mɔɔ bɛbateta bɛ la anwo edwɛkɛ ɛdo ɛkɛ. Ɔhanle mɔɔ ɔbavi nu yeara la noko. “Awulae Nyamenle ne se, ‘Mekɛ ne anu, mɔɔ Gɔɔgo bara Yizilayɛma maanle ne anu la, mebava ɛya kpole. Ɔluakɛ melɛ anyebolo nee ɛya kpole [mebadendɛ].’” (Yiz. 38:18-23) Akee Nyamenle bazɛkye bɛdabɛ mɔɔ bɛkulo kɛ bɛgyegye Gyihova menli la. Diedi mɔɔ ɛlɛ ye wɔ mɔɔ ɔbavi “[Gyihova] kenle kpole anu ɛzulolɛ ne” anu ara anu la, baboa wɔ yeamaa wɔanwu ‘kɛzi Gyihova bazi alie’ wɔ la, amaa wɔagyinla wɔ munlililɛ nu.—Dww. 2:31, 32.
19. (a) Kɛzi ɛnee Gyihova nee Mosisi avinli de ɛ? (b) Saa ɛnwu Gyihova wɔ wɔ ɛbɛlabɔlɛ muala anu a, nyilalɛ boni a ɛbanyia a?
19 Gyinla “kpundii kɛ sonla mɔɔ ɛnwu [Ahenle] ne mɔɔ bɛnnwu ye la” fa siezie ɛ nwo maa ninyɛne mɔɔ basisi kenlebie la! Dua dahuu debiezukoalɛ nee asɔneyɛlɛ zo mia agɔnwolɛvalɛ mɔɔ ɛ nee Gyihova Nyamenle lɛ la anu. Ɛnee Mosisi nee Gyihova lɛ agɔnwolɛvalɛ kpalɛ, yemɔti Gyihova vale ye lile gyima manle ɔyɛle ye ɛhulolɛdeɛ. Baebolo ne ka kɛ: ‘Mosisi ɛnwu Gyihova anyunlu.’ (Mɛla 34:10) Ɛnee Mosisi le ngapezonli titile. Noko, diedi bamaa ɛdawɔ noko wɔahola wɔabikye Gyihova kpalɛ kɛ awie mɔɔ ɛkola ɛnwu ye la. Saa ɛnwu ye “wɔ wɔ ɛbɛlabɔlɛ muala anu” dahuu kɛmɔ Nyamenle Edwɛkɛ ne si yɛ adua kɛ yɛyɛ la a, “ɔbamaa wɔ ndenle adenrɛ fɔɔnwo.”—Mrɛ. 3:6.
^ ɛden. 11 Ɔbayɛ kɛ Gyihova zoanle anwumabɔvolɛma ɔmanle bɛvale ye ndɛnebualɛ bɛrale Yigyibitima anwo zo.—Edw. 78:49-51.
ƐBƐLABƆLƐ NU EDWƐKƐ
Saa mekakye ɛvolɛ 65 ne mɔɔ meva meyɛ dahuu ɛzonlenlɛ gyima ne la a, mekola meka ye nɔhalɛ nu kɛ menyia anyelielɛ dɔɔnwo wɔ me ɛbɛlabɔlɛ nu. Ɛhye ɛngile kɛ me rɛle ambɔ anzɛɛ me sa nu ando ɛlɛ. (Edw. 34:12; 94:19) Noko meka ye kɔsɔɔti mebɔ nu a, mebaha kɛ menyia nvasoɛ dɔɔnwo wɔ me ɛbɛlabɔlɛ mɔɔ gyi bodane kpalɛ zo la anu!
MEMAMBOKALE Brooklyn Bɛtɛle abusua ne anwo wɔ September 7, 1950. Wɔ zɔhane mekɛ ne, ɛnee mediema 355 mɔɔ bɛvi manle ngakyile nu na bɛli ɛvolɛ 19 mɔɔ kɔ 80 la a wɔ Bɛtɛle abusua ne anu a. Ɛnee bɛ nuhua dɔɔnwo le Keleseɛnema mɔɔ bɛkpokpa bɛ.
Menzukoale yɛ ‘anyelielɛ Nyamenle’ ne anwo debie menvile me nli ɛkɛ. (1 Tem. 1:11) Ɔbɔle Gyihova ɛzonlenlɛ bo la ɛnee me le kakula ekyi bie. Mekɛ mɔɔ menlile ɛvolɛ bulu wɔ July 1, 1939 la, bɛzɔnenle me wɔ maanzinli nyianu bie mɔɔ bɛyɛle ye wɔ Columbus, wɔ Nebraska, U.S.A. la abo. Ɛnee yɛle kɛyɛ ɛya ko na yɛyiale nu wɔ sua bie mɔɔ yɛhayele la anu yɛdiele ɛdendɛlɛ mɔɔ Joseph Rutherford manle la. Ɔ ti ne se: “Ɔka A Bɛnga Arane anzɛɛ Fanwodi.” Mekɛ mɔɔ ɛdendɛlɛ ne ɛlɛkɔ zo la menli ekpunli bie rale ɛleka mɔɔ yɛlɛyɛ ayia ne la. Bɛbule anlenkɛ ne bɛrazɛkyele ayia ne, na bɛhwenle yɛ bɛvindele. Yɛhɔyiale adiema ko ɛya mɔɔ bikye sua zo la anu yɛdiele gyimalilɛ ne mɔɔ ɛnee ɛha la. Kɛmɔ ɛkola ɛnwu ye la, me rɛle ɛtɛfile kenle mɔɔ bɛzɔnenle me la ɛlɛ!
Ɔmɔ yelele ɔ nwo kɛ ɔtete me wɔ nɔhalɛ ne anu. Ɛnee me papa le sonla kpalɛ nee selɛ kpalɛ ɛdeɛ, noko ɛnee ɔ nye ɛnlie Nyamenle ɛzonlenlɛ anzɛɛ me sunsum nu ɛkpazilɛ nwo kpalɛ. Ɔmɔ nee Alasevolɛ mɔɔ ɛha mɔɔ bɛwɔ Omaha Asafo ne anu la boale me dɔɔnwo.
Mɔɔ ɔka ekyii mewie sukunwiɔ la, ɛnee ɔwɔ kɛ mesi mɔɔ mebayɛ ye wɔ ɛbɛlabɔlɛ nu la anwo kpɔkɛ. Wɔ ademanlɛ biala anu, me nee me tipɛnema yɛle ademanlɛ adekpakyelɛ, (ɛnɛ bɛfɛlɛ ye adekpakyelɛ boavolɛ).
Bɛkpale mediema mgbavolɛ nwiɔ mɔɔ bɛtɛgyale na bɔ zo mɔɔ bɛwie Geleade Sukulu mɔɔ tɔ zo nsuu—John Chimiklis nee Ted Jaracz—kɛ neavolɛ adenduvoma wɔ ɛleka mɔɔ ɛnee yɛwɔ la. Mekɛ mɔɔ mendele kɛ bɔ zo mɔɔ bɛbo ɛvolɛ 20 ekyi la ɔyɛle me azibɛnwo. Ɛnee meli ɛvolɛ 18, na ɔka ekyii mewie ndoazo sukulu. Metɛkakye kɛ Adiema Chimiklis bizale me kɛ duzu a mekulo kɛ meyɛ ye wɔ ɛbɛlabɔlɛ nu a. Mɔɔ menganle mengilele ye la, ɔdule me folɛ kɛ: “Ɛhɛe, fa ɛ nwo wula ɛzonlenlɛ gyima ne anu ndɛndɛ. Ɛnze ɛleka mɔɔ ɔbava wɔ yeahɔdwu a.” Folɛdulɛ zɔhane nee mediema nwiɔ ne neazo ne boale me totohyia. Yemɔti mekɛ mɔɔ menwiele sukulu la membɔle adekpakyelɛ gyima ne abo wɔ 1948.
Wɔ July 1950, me nee me awovolɛ hɔle maanle nee maanle avinli nyianu wɔ Yankee Stadium wɔ New York City. Wɔ nyianu ne abo, mengɔle ayia mɔɔ bɛyɛ bɛmaa menli mɔɔ kulo kɛ bɛkɔyɛ gyima wɔ Bɛtɛle la bie. Mengɛlɛle kɛlata kɛ, me nye die nwo kɛ mebarayɛ gyima wɔ ɛkɛ.
Ɛnee me papa kulo kɛ metɛnla ye sua nu ɛkɛ meyɛ adekpakyelɛ gyima ne ɛdeɛ, noko ɛnee ɔkpondɛ kɛ metua sua nee aleɛ nwo kakɛ ne bie. Yemɔti, kenle ko bie, wɔ August mɔlebɛbo mɔɔ ɛnee melɛkɔ meahɔkpondɛ gyima la, mengɔneanle yɛ posu ɔfese ɛlɛka ne anu. Ɛnee me kɛlata bie mɔɔ vi Brooklyn la wɔ nu. Nathan H. Knorr yɛɛ ɛva ɔ sa ɛwula ɔ bo a. Ɔhɛlɛle kɛ: “Yɛ sa ɛha wɔ Bɛtɛle ademizalɛ kɛlata ne. Mete ɔ bo kɛ ɛdie ɛto nu kɛ ɛbadɛnla Bɛtɛle dedee wɔawu. Yemɔti mekulo kɛ ɛba Bɛtɛle wɔ 124 Columbia Heights, Brooklyn, New York, wɔ September 7, 1950.”
Mɔɔ me papa vi gyima rale sua nu kenle zɔhane la, menzele ye kɛ menyia gyima. Ɔhanle kɛ, “Mo, nienwu a ɛbayɛ gyima ne a?” Membuale ye kɛ wɔ “Brooklyn Bɛtɛle, bɛbadua me dɔla 10.00 siane biala.” Ɛhye zinli ɔ nwo, noko ɔhanle kɛ saa yemɔ a mekulo a ɛnee membɔ mɔdenle kɛ ɔbawie me boɛ. Yeangyɛ, bɛzɔnenle ye wɔ maangyeba nyianu bie mɔɔ bɛyɛle ye wɔ Yankee Stadium wɔ 1953 la abo!
Bɛvɛlɛle me adekpakyelɛ bokavolɛ Alfred Nussrallah noko wɔ Bɛtɛle wɔ zɔhane mekɛ ne, yemɔti yɛbɔle nu yɛhɔle. Nzinlii, ɔgyale na ɔ nee ɔ ye Joan hɔle Geleade, yemɔti bɛhɔyɛle edwɛkpatɛlɛvolɛ gyima ne wɔ Lebanon, yɛɛ bɛrayɛle neavolɛ adenduvo gyima wɔ United States.
Ɛleka mɔɔ menlumuale menyɛle gyima wɔ Bɛtɛle la a le Mbulukuyɛlɛleka ne. Buluku mɔɔ lumua mɔɔ menyɛle nwolɛ gyima la a le What Has Religion Done for Mankind? (Duzu A Ɛzonlenle Ɛyɛ Ɛmaa Alesama A?) Mekɛ mɔɔ menyɛle gyima wɔ Mbulukuyɛlɛleka ne siane mɔtwɛ la, bɛyele me bɛhɔle Ɛzonlenlɛ Nwo Gyimalilɛleka ne, me nee Adiema Thomas J. Sullivan hɔyɛle gyima. Me nye liele ye gyima nwo na menyianle nvasoɛ menvile anwuma nrɛlɛbɛ ndelebɛbo nee nwunu mɔɔ ɛnee yenyia ye ɛvolɛ dɔɔnwo wɔ ahyehyɛdeɛ ne anu la azo.
Mɔɔ menyɛle gyima asɛɛ ɛvolɛ nsa wɔ Ɛzonlenlɛ Nwo Gyimalilɛleka ne la, Max Larson mɔɔ ɛnee nea mbulalɛ gyima ne azo la hanle hilele me kɛ Adiema Knorr kpondɛ kɛ ɔnwu me. Ɛnee mengola mennwu ye saa meyɛ ɛtane bie a. Mekɛ mɔɔ Adiema Knorr hanle kɛ ɔkpondɛ kɛ ɔnwu ye saa mekulo kɛ mefi Bɛtɛle kenlensa ye la, me ahonle dɔle me azule nu. Ɛnee ɔkpondɛ kɛ awie bayɛ gyima wɔ ye ɔfese ɛkɛ mekɛ ekyii, na ɔkpondɛ kɛ ɔnwu ye saa mebayɛ a. Menzele ye kɛ metɛyɛle me adwenle kɛ mefi Bɛtɛle. Yemɔti, menyianle nwolɛ adenle mengɔnyɛle gyima wɔ ye ɔfese ɛkɛ ɛvolɛ 20.
Meta meka kɛ anrɛɛ menrɛhola menrɛdua ndetelɛ mɔɔ menyianle menvile Mediema Sullivan nee Knorr, yɛɛ Bɛtɛlema mɔɔ ɛha mɔɔ bie mɔ a le Milton Henschel, Klaus Jensen, Max Larson, Hugo Riemer, nee Grant Suiter ɛkɛ la anwo kakɛ.*
Mediema mɔɔ me nee bɛ yɛle gyima la yɛle bɛ ngyehyɛleɛ kpalɛ wɔ gyima mɔɔ bɛyɛle ye ahyehyɛdeɛ ne anu la anwo. Ɛnee Adiema Knorr yɛ gyima a ɔnvɛ. Ɛnee ɔkpondɛ kɛ Belemgbunlililɛ gyima ne anu tɛlɛ kpalɛ. Menli mɔɔ nee ye yɛle gyima la nwunle kɛ ye edwɛkɛ ɛhanlɛ ɛnyɛ se. Saa yɛ nee ye ɛnyɛ adwenle wɔ debie bie anwo bɔbɔ a, yɛkola yɛnyia anwodozo yɛka.
Mekɛ bie, Adiema Knorr nee me hanle kɛzi ɔwɔ kɛ yɛdi ninyɛne ngyikyi nwo gyima la anwo edwɛkɛ. Mɔɔ ɔkilehile nu yeahile me la, ɔzele me kɛ, mekɛ mɔɔ ɛnee ɔnea mbulalɛ gyima ne azo la, ɔyɛ a Adiema Rutherford fɛlɛ ye fonu zo ka kile ye kɛ: “Adiema Knorr, saa ɛvi mbulalɛ gyima nu ɛkɛ ɛlɛba wɔarali debie a, anrɛɛ fa wolɔba mɔɔ bɛfa bɛkyikyi pɛnsele ngɛlɛlera la bɛlɛ me. Mehyia bie wɔ me ɛkponle ne azo.” Adiema Knorr hanle kɛ debie mɔɔ ɔdumua ɔyɛ la a le kɛ ɔkɔ ɛleka mɔɔ bɛfa ninyɛne zɔhane mɔ bɛsie la, na ɔfa wolɔba ne bie ɔgua ye kodoku nu. Na bɛbɔ bulu nee nwiɔ a, yeava yeahɔ Adiema Rutherford ɔfese. Ɔle debie ekyi noko ɔboale Adiema Rutherford. Akee Adiema Knorr zele me kɛ: “Mekulo kɛ menyia pɛnsele mɔɔ bɛzinzi la wɔ me ɛkponle ne azo dahuu. Yemɔti, mesɛlɛ wɔ anrɛɛ fa bie gua ɛkɛ nwonlomɔ biala.” Wɔ ɛvolɛ dɔɔnwo anu, meneanle kɛ bɛzinzi ye pɛnsele ne mɔ ati.
Ɛnee Adiema Knorr ta ka kɛ saa bɛlɛka gyima bie mɔɔ bɛkpondɛ kɛ yɛyɛ la anwo edwɛkɛ bɛahile yɛ a, anrɛɛ yɛdie ye kpalɛ. Kenle ko bie, ɔhilehilele kɛzi ɔwɔ kɛ medi edwɛkɛ bie anwo gyima la anu wienyi ɔhilele me, noko meandie ye kpalɛ. Zɔhane ati, memanle ɔ ti zile aze. Ɔgyegyele me kpalɛ, yemɔti mengɛlɛle ye kɛlata sikalɛ bie kɛ ɔyɛ me nyane kɛ ɛhye ɛzi la, yemɔti ɔye me ɔvi ye ɔfese ɛkɛ. Wɔ nwonlomɔ ne anu ala, Adiema Knorr rale me ɛkɛ. Ɔhanle kɛ: “Robert, me sa ɛha wɔ kɛlata ne. Ɛvonle, menganle nwolɛ edwɛkɛ mengilele wɔ, na medie medi kɛ kenle fofolɛ ɛbanlea boɛ. Akee maa yɛhɔyɛ gyima.” Me nye liele atiakunlukɛnlɛma ne mɔɔ ɔlale ye ali la anwo kpalɛ.
Mɔɔ menyɛle gyima wɔ Bɛtɛle ɛvolɛ mɔtwɛ la, ɛnee mendwenle adwenle biala kɛ me Bɛtɛle gyima ne ala. Noko, nzenzaleɛ rale. Mɔɔ yɛbayɛ maanle nee maanle avinli nyianu ne wɔ Yankee Stadium nee Polo Grounds wɔ 1958 la, menwunle Lorraine Brookes, mɔɔ menyiale ye wɔ 1955 wɔ mekɛ mɔɔ ɛnee ɔlɛyɛ adekpakyelɛ gyima ne wɔ Montreal, Canada la. Me nye liele kɛzi ɛnee ɔlɛyɛ dahuu ɛzonlenlɛ gyima ne nee ɛhulolɛ mɔɔ ɔlɛ kɛ ɔbahɔ ɛleka biala mɔɔ Gyihova ahyehyɛdeɛ ne kɛzoa ye la anwo kpalɛ. Ɛnee Lorraine bodane a le kɛ ɔbahɔ Geleade Sukulu ne bie. Mekɛ mɔɔ ɔlile ɛvolɛ 22 la bɛmanle ɔhɔle sukulu ne mɔɔ ɔtɔ zo 27 la wɔ 1956. Mɔɔ ɔwiele la bɛmanle ɔhɔle Brazil kɛ edwɛkpatɛlɛvolɛ. Menwunle Lorraine wɔ ɛvolɛ 1958 ne anu la, ɔkponlenle zo kɛ ɔbagya me. Yɛyɛle ngyehyɛleɛ kɛ yɛbagya wɔ ye ɛvolɛ bieko anu, na ɛnee yɛlɛ anyelazo kɛ bɛbamaa yɛahɔyɛ edwɛkpatɛlɛvolɛma.
Mengale mɔɔ mezuzu nwo mengilele Adiema Knorr la, ɔhanle kɛ yɛhendɛ ɛvolɛ nsa, yemɔ saa yɛgya a yɛbadɛnla Brooklyn Bɛtɛle. Wɔ zɔhane mekɛ ne saa bɛbakponle zo bɛamaa agyalɛma bie adɛnla Bɛtɛle a, ɛnee ɔwɔ kɛ bɛ nuhua ko ɛyɛ gyima wɔ Bɛtɛle ɛvolɛ bulu na ko ne noko ɛyɛ gyima wɔ ɛkɛ ɛvolɛ nsa. Yemɔti, Lorraine kponlenle zo kɛ ɔbayɛ gyima wɔ Brazil Bɛtɛle ɛvolɛ nwiɔ na yearayɛ gyima wɔ Brooklyn Bɛtɛle ɛvolɛ ko kolaa na yɛagya.
Wɔ ɛvolɛ nwiɔ ne mɔɔ lumua la anu ɛnee kɛlata ala a yɛkola yɛkɛlɛ yɛ nwo a. Ɛnee telefuu bolɛ yɛ se kpalɛ, yɛɛ ɛnee e-mail ɛnle ɛkɛ! Mekɛ mɔɔ yɛgyale wɔ September 16, 1961 la, ɔyɛle yɛ fɛ kɛ Adiema Knorr a manle yɛ agyalɛ ɛdendɛlɛ ne la. Nɔhalɛ, ɛvolɛ ekyi ne mɔɔ yɛvale yɛhendɛle la yɛle yɛ nye zo mekɛ tendenle kpalɛ. Noko kɛkala, saa yɛnea nyilalɛ nee anyelielɛ mɔɔ yɛnyia ye wɔ ɛvolɛ mɔɔ bo 50 mɔɔ yɛva yɛgya la anu la a, yɛdie yɛto nu kɛ ɔle kpalɛ kɛ yɛhendɛle la!
Wɔ 1964 ne anu, bɛkpale me kɛ neavolɛ mɔɔ kpɔlɔkpɔla Bɛtɛle. Wɔ mekɛ zɔhane, ɛnee bɛmmaa yelɛma nee bɛ hu mɔ ɛndu adenle ɛhye. Bɛyɛle nzenzaleɛ wɔ nu wɔ 1977, bɛmanle yelɛma nee bɛ hu mɔ dule adenle. Wɔ ɛvolɛ zɔhane anu, me nee Lorraine yɛɛ Grant nee Edith Suiter hɔkpɔlale Bɛtɛle mɔɔ bɛwɔ Germany, Austria, Greece, Cyprus, Turkey, yɛɛ Israel la. Saa bɛka bɛbɔ nu a mehɔ maanle 70 azo wɔ ewiade amuala.
Mekɛ bie mɔɔ yɛhɔle Brazil wɔ 1980 ne anu la, yɛhɔle Belém, sua bie mɔɔ wɔ azɛlɛ ne avinli mɔɔ ɛnee Lorraine ɛyɛ edwɛkpatɛlɛvolɛ gyima wɔ ɛkɛ la azo. Yɛhɔkpɔlale mediema mɔɔ bɛwɔ Manaus la noko. Wɔ ɛdendɛlɛ bie mɔɔ yɛmanle ye wɔ nwɔhoalilɛleka bie abo la, yɛnwunle kɛ mediema ekpunli bie mɔɔ bɛnyɛ ninyɛne le kɛ mraalɛ mɔɔ bɛfo bɛ nvoka anwo nee mrenya mɔɔ bɛsomaa bɛ sa nu kɛmɔ Brazilima yɛ la bie wɔ ɛkɛ. Duzu ati a ɛnee bɛnyɛ bie a?
Bɛle yɛ mediema Alasevolɛ mɔɔ bɛwɔ ɛleka mɔɔ kokobɛvolɛma dɔɔnwo wɔ wɔ Amazon kpɔkɛmile ne anu. Banebɔlɛ ti, ɛnee bɛngulo kɛ bɛ nee menli mɔɔ wɔ nyianu ne abo la kɛbɔ nu kɛyɛ ninyɛne bie mɔ. Noko akee, yɛ nye liele bɛ nwo kpalɛ, na yɛ rɛle ɛnrɛvi kɛzi ɛnee bɛ nye ɛlie la ɛlɛ! Nea kɛzi Ayezaya edwɛkɛ ne le nɔhalɛ a: “Me sonvolɛma ne bava fɛlɛkolilɛ ado edwɛne bɛ ahonle nu.”—Aye. 65:14.
Me nee Lorraine yɛta yɛsuzu ɛvolɛ mɔɔ bo abulasia mɔɔ yɛva yɛdu yɛ nwo yɛmaa Gyihova la anwo. Yɛ nye die kpalɛ wɔ nyilalɛ mɔɔ Gyihova mɔɔ yɛmaa yehile yɛ adenle ɛmaa yɛnyia ye wɔ ye ahyehyɛdeɛ ne anu la anwo. Ɔwɔ nuhua kɛ mengola mendu adenle mengɔ moa kɛ dɛba ne la ɛdeɛ, noko mekola meyɛ gyima meboa Neazo Eku ne Ngitanwodivoma Kɔmatii ne nee Ɛzonlenlɛ Kɔmatii ne. Me nye sɔ ye kpalɛ kɛ menyia adenle meboa ewiade amuala mediemayɛlɛ eku ne ekyii wɔ zɛhae adenle ne azo la. Ɔsi yɛ nwo dahuu kɛ mgbavolɛ nee mbɛlɛra dɔɔnwo ɛnyia Ayezaya subane ne bie na bɛlɛyɛ dahuu ɛzonlenlɛ gyima ne la. Ɔhanle kɛ: “Mewɔ ɛke! Soa me.” (Aye. 6:8) Menli ɛhye mɔ ɛnwu nɔhalɛ mɔɔ wɔ edwɛkɛ ne mɔɔ maanzinli zo neavolɛ ne hanle hilele me anu la: “Bɔ dahuu ɛzonlenlɛ gyima ne abo ndɛndɛ. Ɛnze ɛleka mɔɔ ɔbava wɔ yeahɔdwu a.”
^ ɛden. 20 Saa ɛkpondɛ kɛ ɛnwu mediema ɛhye mɔ bie ɛbɛlabɔlɛ nu edwɛkɛ a, nea The Watchtower ɛhye mɔ anu: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); yɛɛ Grant Suiter (September 1, 1983).
“Awie biala ɛnrɛhola ɛnrɛzonle menlenlɛ nwiɔ. . . . Zɔhane ala yɛɛ bɛnrɛhola Nyamenle nee ezukoa sonle a.”—MAT. 6:24.
1-3. (a) Ezukoa nwo ngyegyelɛ boni a menli dɔɔnwo yia ye ɛnɛ a, na kɛzi bie mɔ bɔ mɔdenle kɛ bɛdi nwolɛ gyima ɛ? (Nea mɔlebɛbo nvoninli ne.) (b) Ngakula ɛtetelɛ nwo ngyegyelɛ boni a ɛhye fa ba a?
MARILYN* ka kɛ, “me hu James vi gyima bara sua nu kenle biala la ɛnee yevɛ, noko ninyɛne mɔɔ yɛhyia nwo la anu ekyi bie ala a ye ahatualɛ ne kola nwolɛ gyima di a. Ɛnee mekpondɛ kɛ mete ye ɛvɛlɛ zo na meboa ye memaa yɛtotɔ ninyɛne mɔɔ yɛ ra Jimmy agɔnwo mɔ sukuluma lɛ la bie yɛmaa ye.” Ɛnee Marilyn eza kpondɛ kɛ bɛboa bɛ mbusuafoɔ na bɛsie ezukoa bɛmaa bɛ kenlebie. Ɔ gɔnwo mɔ dɔɔnwo ɛhɔ maanle gyɛne zo kɛ bɛkakpondɛ ezukoa. Noko mekɛ mɔɔ ɔlɛsuzu ye ɛdulɛ ne anwo la, ɛnee ɔnnwu mɔɔ ɔwɔ kɛ ɔyɛ a. Duzu ati ɔ?
2 Ɛnee Marilyn sulo kɛ ɔbagyakyi ye abusua ne mɔɔ anwo hyia ye nee ɛzonlenlɛ nwo ngyehyɛleɛ kpalɛ mɔɔ bɛyɛ la yeahɔ. Noko, ɔnyianle adwenle kɛ bie mɔ ɛhɔli mekɛ bie wɔ abolokyi mɔɔ yeanga bɛ mbusua sunsum nu gyinlabelɛ a. Noko akee, kɛzi ɔbadɛnla maanle gyɛne zo yeatete Jimmy la gyegyele ye. Asoo ɔbahola yeatete ɔ ra ne “kɛmɔ Awulae kpondɛ la” wɔ Intanɛte zo?—Ɛfɛ. 6:4.
3 Marilyn kpondɛle adehilelɛ. Ɛnee ɔ hu ɛngulo kɛ ɔbagyakyi ye ɛkɛ yeahɔ, ɔnva nwo kɛ ɔngola ɔnzi ye adenle la. Mgbanyima ne mɔ nee awie mɔ gyɛne mɔɔ bɛwɔ asafo ne anu la dule ye folɛ kɛ ɔmmakɔ, noko mediema mraalɛ dɔɔnwo zile ye adua kɛ ɔhɔ. Bɛhanle bɛhilele ye kɛ, “Saa ɛkulo wɔ abusua ne a, ɛbahɔ. Ɛbahola wɔadoa zo wɔazonle Gyihova.” Ɛnee ye adwenle nu yɛ ye kesee ɛdeɛ, noko Marilyn nee ɔ hu James yɛɛ ɔ ra Jimmy lile nrɛlaleɛ na ɔhɔle. Ɔbɔle bɛ ɛwɔkɛ kɛ, “Menrɛhyɛ fee.”
4. Duzu ati a menli dɔɔnwo tu adenle a, na nwane mɔ a bɛta bɛgyakyi bɛ mra bɛmaa bɛ a?
4 Gyihova ɛngulo kɛ ye ngɛkɛlɛ di ehyia. Adendulɛ le ndenle mɔɔ menli dua zo di ehyia zo konim la anu ko. (Edw. 37:25; Mrɛ. 30:8) Tete selɛ Gyekɔbo zoanle ɔ mra wɔ Yigyibiti kɛ bɛhɔdɔ aleɛ amaa ɛhɔne angu bɛ.* (Mɔl. 42:1, 2) Ɛnɛ, tɛ ɛhɔne ti a menli dɔɔnwo tu adenle a. Bie a ɛnee kakɛ ɛlɛbu bɛ kɔme. Bie mɔ noko kulo kɛ bɛ abusua ne kpazi wɔ ɛbɛlabɔlɛ nu. Amaa bɛadwu bɛ bodane nwo wɔ ezukoa duma nu la, bie mɔ gyakyi bɛ mbusua tu adenle. Fane dɔɔnwo ne ala, bɛgyakyi bɛ mra ngyikyi bɛmaa awovolɛ ne mɔ ko, bɛ mediema mgbanyinli, bɛ nlenya anzɛɛ bɛ nla mɔ, bɛ mbusuafoɔ, anzɛɛ bɛ gɔnwo mɔ. Ɔnva nwo kɛ bɛdabɛ mɔɔ bɛgyakyi bɛ bokavolɛ nee bɛ mra bɛtu adenle la di nyane la, bɛte nganeɛ kɛ bɛnrɛhola bɛnrɛyɛ nwolɛ ɛhwee.
5, 6. (a) Duzu a Gyisɛse hilehilele ye wɔ anyelielɛ nee banebɔlɛ nwo a? (b) Nwonane afoa nu ninyɛne boni a Gyisɛse hilele ye ɛdoavolɛma kɛ bɛyɛ nwolɛ nzɛlɛlɛ a? (d) Kɛzi Gyihova yila yɛ ɛ?
5 Wɔ Gyisɛse mekɛ zo ɛnee menli dɔɔnwo di ehyia, na ɛnee bɛnlɛ moalɛ biala. Bie a bɛdele nganeɛ kɛ saa bɛlɛ ezukoa a anrɛɛ bɛ nye balie. (Maake 14:7) Noko ɛnee Gyisɛse kpondɛ kɛ menli fa bɛ rɛle wula debie gyɛne nu. Ɛnee ɔkpondɛ kɛ bɛfa bɛ nwo bɛto Gyihova mɔɔ le anwonyia mɔɔ ɛnzɛkye ɛlɛ Ɛvileka la anwo zo. Wɔ Gyisɛse Boka Zo Ɛdendɛlɛ ne anu, ɔhilehilele nu kɛ nɔhalɛ anyelielɛ nee banebɔlɛ kpalɛ ɛngyi nwonane afoa nu ninyɛne anzɛɛ yɛ mɔdenlebɔlɛ zo, emomu, agɔnwolɛvalɛ kpalɛ mɔɔ yɛ nee yɛ anwuma Selɛ ne bɛanyia la azo.
6 Wɔ ye asɔneyɛlɛ neazo ne anu, Gyisɛse anga kɛ yɛzɛlɛ yɛbiza ezukoa, emomu, mɔɔ yɛhyia nwo la, “yɛ ɛnɛ dahuu aleɛ.” Ɔzele ye tievolɛma kɛ: “Bɛmmakpondɛ bɛ anwonyia bɛsie azɛlɛ ye azo. . . . Bɛkpondɛ bɛ anwonyia bɛzie anwuma.” (Mat. 6:9, 11, 19, 20) Yɛbahola yɛava yɛ nwo yɛado Gyihova anwo zo kɛ ɔbayila yɛ kɛmɔ yebɔ yɛ ɛwɔkɛ la. Nyamenle nyilalɛ ne ɛnle ɛlielɛ mɔɔ ɔdie yɛ ɔto nu la angome; ɔmaa yɛnyia mɔɔ yɛhyia nwo la noko. Nɔhalɛ, adenle kokye mɔɔ yɛdua zo yɛnyia nɔhalɛ anyelielɛ nee banebɔlɛ kpalɛ la a le kɛ yɛbava yɛ nwo yɛado yɛ anwuma Selɛ ne mɔɔ ɔdwenle yɛ nwo la anwo azo, tɛ ezukoa ɔ.—Bɛgenga Mateyu 6:24, 25, 31-34.
7. (a) Nwane mɔ a Gyihova ɛva ngakula ɛtetelɛ ɛwula bɛ sa a? (b) Duzu ati a ɔwɔ kɛ awovolɛ nwiɔ ne a tete bɛ mra ne mɔ ɛ?
7 Yɛ abusua nu ɛzonlelilɛ mɔɔ yɛbabu ye kɛmɔ Gyihova bu ye la boka ‘Nyamenle tenleneyɛlɛ mɔɔ yɛbalumua yɛakpondɛ la anwo.’ Ngyinlazo ɛhye wɔ Mosisi Mɛla ne anu na ɔfane Keleseɛnema noko anwo: Ɔwɔ kɛ awovolɛ tete bɛdabɛ mumua ne bɛ mra wɔ sunsum nu. (Bɛgenga Mɛla ne 6:6, 7.) Nyamenle ɛva gyima ɛhye ɛmaa awovolɛ, tɛ nlenya mɔ anzɛɛ awie gyɛne biala. Belemgbunli Sɔlɔmɔn hanle kɛ: “Me ra nrenya, tie ɛ ze ngilehilelɛ, yɛɛ mmakpo ɛ nli folɛdulɛ.” (Mrɛ. 1:8) Gyihova kulo kɛ awovolɛ nwiɔ ne nee bɛ mra tɛnla, bɛmaa bɛ adehilelɛ na bɛkilehile bɛ. (Mrɛ. 31:10, 27, 28) Saa ngakula tie mɔɔ bɛ awovolɛ ka fane Gyihova anwo na bɛnwu kɛzi bɛsonle ye dahuu la a, bɛkola bɛsukoa bɛyɛ bie.
8, 9. (a) Saa wovolɛ bie gyakyi ye abusua tu adenle a, nzenzaleɛ boni a ta ba a? (b) Nganeɛdelɛ nee ɛbɛla kpalɛ ɛbɔlɛ nwo ngyegyelɛ boni a adendulɛ kola fa ba a?
8 Kolaa na menli adu ahɔ abolokyi la, bɛbɔ mɔdenle kɛ bɛbazuzu ngyegyelɛ nee ninyɛne mɔɔ ɔwɔ kɛ bɛfa bɛbɔ afɔle la anwo, noko bɛ nuhua ekyi bie ala a nwu ngyegyelɛ mɔɔ bɛ mbusua mɔɔ bɛbagyakyi bɛ bɛ nzi bɛahɔ nu la amuala a. (Mrɛ. 22:3)* Mekɛ mɔɔ Marilyn hɔle la, yeangyɛ yɛɛ ɔbɔle ɔ bo kɛ ɔdi nyane wɔ ye abusua ne mɔɔ ɔ nee bɛ avinli ɛde la anwo a. Ɔ hu nee ɔ ra ne noko lile nyane. Ɛnee ɔ ra Jimmy ta biza ye kɛ, “Duzu ati a ɛgyakyile me ɛkɛ ɛhɔle a?” Na mekɛ mɔɔ siane ekyi ne mɔɔ Marilyn hanle kɛ ɔkali la yɛle ɛvolɛ dɔɔnwo la, ɔnwunle kɛ nzenzaleɛ mɔɔ gyegye la ɛra ye abusua ne anu. Ɛnee Jimmy te nganeɛ kɛ ɔ nee ye mame avinli ɛlɛte. Ɔvale nyanelilɛ ɔhanle kɛ, “Ɛlɔlɛ mɔɔ ɔlɛ ɔmaa me la ɛminli.”
9 Saa awovolɛ nee ngakula ɛnde kɛ abusua a, ɔkola ɔfa nganeɛdelɛ nee ɛbɛla kpalɛ ɛbɔlɛ nwo ngyegyelɛ ɔba.* Saa ngakula ne mɔ le ngyikyi na bɛ avinli te kyɛ a, ɔmaa ngyegyelɛ ne yɛ kpole. Marilyn hilehilele nu hilele Jimmy kɛ ye boɛyɛlɛ ti a ɔzile kpɔkɛ zɔhane a. Noko Jimmy dele nganeɛ kɛ ye mame ɛkpo ye. Mɔlebɛbo ne, ɔ nye anlie ye mame ɛhɔlɛ ne anwo. Noko nzinlii mɔɔ ye mame ziale rale la, ɔ nye anlie nwo kɛ yera la. Kɛmɔ yɛta yɛnwu ye wɔ ngakula mɔɔ bɛkɛgyakyi bɛ ɛkɛ anwo la, Jimmy dele nganeɛ kɛ ɔnle kɛ ɔyɛ tieyɛ ɔmaa ye na ɔda ɛlɔlɛ ali ɔkile ye.—Bɛgenga Mrɛlɛbulɛ 29:15.
10. (a) Kɛzi nwonane afoa nu ninyɛne mɔɔ awovolɛ fa maa ngakula mɔɔ bɛgyakyi bɛ ɛkɛ la ka bɛ ɛ? (b) Saa wovolɛ bɔ mɔdenle kɛ ɔbadɛnla maanle gyɛne zo yeatete ɔ ra a ngyegyelɛ boni a wɔ nu a?
10 Ɔwɔ nuhua kɛ Marilyn bɔle mɔdenle kɛ ɔbanwa ye ezukoa nee ahyɛlɛdeɛ la, ɔnwunle kɛ ɔ ra ne ɛlɛtwe ɔ nwo avi ɔ nwo. Ɔlɛkile ye kɛ ɔhulo ezukoa ɔdɛla ye abusua ne anzɛɛ Gyihova bɔbɔ. (Mrɛ. 22:6) Jimmy hanle hilele ye kɛ, “Mmasia ɛba, kɔ zo nwa me ninyɛne.” Marilyn nwunle kɛ ɔnrɛhola ɔnrɛlua kɛlata ɛhɛlɛle, telefuu, anzɛɛ video zo ɔnrɛtete ɔ ra ne. Ɔhilehilele nu kɛ, “Ɛnrɛhola ɛnrɛyɛ ɛ ra atuu, anzɛɛ ɛnrɛva ye ɛnrɛbɔ wɔ ɛbolɛ wɔ Intanɛte zo.”
11. (a) Kɛzi nwonane afoa nu gyima mɔɔ agyalɛma bɛade bɛ avinli ahɔyɛ la baha bɛ agyalɛ ne ɛ? (b) Kɛzi adiema raalɛ ko ranwunle kɛ ɔwɔ kɛ ɔkɔboka ye abusua ne anwo ɛ?
11 Ɛnee agɔnwolɛvalɛ mɔɔ Marilyn nee Gyihova yɛɛ ɔ hu James lɛ la noko ɛlɛsɛkye. Ɛnee ɔnda ɔngɔ debiezukoalɛ nee daselɛlilɛ na ɛnee ɔwɔ kɛ ɔko ɔtia nla nwo edwɛkɛ mɔɔ ye gyimamenle fa toa ye la. Kɛmɔ ɛnee bɛnlɛ bokavolɛ mɔɔ ɔbikye bɛ mɔɔ bɛlɛyia ngyegyelɛ a bɛbahɔ ye ɛkɛ la ati, Marilyn nee James vale bɛ nwo wulowulale awie mɔ yemɔti ɔhale kyɛkyɛ na bɛabɔ ɛbɛlatane. Marilyn nwunle kɛ ɔnva nwo kɛ ɔ nee ɔ hu bɛanzɛkye agyalɛ la, saa ɔnle ɔ hu anwo a, bɛnrɛhola bɛnrɛli Baebolo adehilelɛ mɔɔ se bɛli bɛ nganeɛdelɛ nee bɛ nla nu ngyianlɛ nwo gyima la azo. Ɛnee bɛnrɛhola bɛnrɛbɔ adawu, bɛnrɛnlea bɛ nyunlu, anzɛɛ bɛnrɛbɔ nu bɛnrɛzele, bɛnrɛzɔ bɛ sa, bɛnrɛbeta bɛ nwo, bɛnrɛha “ɛhulolɛ” edwɛkɛ bɛnrɛhile bɛ nwo, anzɛɛ bɛnrɛyɛ “mɔɔ fɛta” kɛ agyalɛma yɛ la. (Sɔl. 1:2; 1 Kɔl. 7:3, 5) Yɛɛ bɛnrɛhola bɛ nee bɛ ra ne ɛnrɛbɔ nu ɛnrɛzonle Gyihova kpalɛ. Marilyn ka kɛ: “Mekɛ mɔɔ mendele ye wɔ maangyeba nyianu bie abo kɛ dahuu abusua ɛzonlenlɛ nwo hyia amaa yɛanyia ngoane wɔ Gyihova kenle kpole ne anu la, mendele ɔ bo kɛ ɔwɔ kɛ mesia mekɔ sua nu. Ɛnee ɔwɔ kɛ mebɔ ɔ bo metoto ninyɛne boɛ wɔ sunsum nee abusua asetɛnla nu.”
12. Baebolo nu folɛdulɛ boni a yɛbahola yɛava yɛamaa menli mɔɔ bɛgyakyi bɛ mbusua bɛdu adenle la ɛ?
12 Kpɔkɛ mɔɔ Marilyn zile kɛ ɔsia yeahɔ sua nu la vale ngyegyelɛ ekyi rale. Mgbanyima mɔɔ wɔ asafo ne mɔɔ ɔwɔ nu wɔ maanle zo anu la, hanvole ye wɔ ye diedi nee ye akɛnrazilɛ ne anwo. Noko, menli mɔɔ ɛnee ɛgyakyi bɛ bokavolɛ nee bɛ mbusua bɛ nzi la bie mɔ anye anlie nwolɛ. Kɛ anrɛɛ bɛbazukoa ye neazo kɛnlɛma ne la, bɛbɔle mɔdenle kɛ bɛbu ye abɛ nu. Bɛhanle kɛ, “Ɔnrɛhyɛ ɛbazia wɔara. Saa ɛsia ɛkɔ sua nu a kɛ ɔkɛyɛ na wɔanyia ɛ nloa aleɛ ɛ?” Kɛ anrɛɛ Keleseɛnema bɛaheha edwɛkɛ ɛtane zɛhae la, ‘ɔwɔ kɛ bɛkilehile mbɛlɛra ne mɔ bɛmaa bɛkulo bɛ hu mɔ nee bɛ mra,’ bɛyɛ gyima wɔ bɛ sua nu, “amaa awie anga Nyamenle edwɛkɛ ne anwo edwɛkɛ ɛtane.”—Bɛgenga Taetɛse 2:3-5.
13, 14. Duzu ati a ɔhyia diedi na awie ahola ava Gyihova alumua mɔɔ ye abusua ne kulo la anyunlu ɛ? Maa neazo.
13 Menli mɔɔ tu adenle kɔyɛ gyima la anu dɔɔnwo ɛnyia subane mɔɔ maa bɛkulo amaamuo nee mbusuafoɔ, titile bɛ awovolɛ bɛtɛla debie biala la. Ɔhyia diedi na Keleseɛnenli bie ahola akpo nyɛleɛ mɔɔ menli dɔɔnwo die to nu anzɛɛ debie mɔɔ ye abusua ne kulo amaa yeazɔ Gyihova anye la.
14 Yɛva Carin kɛ neazo: “Mɔɔ menwole me ra Don la, ɛnee me nee me hu yɛ gyima wɔ maanle zo, na ɛnee membɔle ɔ bo kɛ mesukoa Baebolo ne la ɔtɛkyɛle. Ɛnee awie biala mɔɔ wɔ me abusua ne anu la anye la kɛ mebava Don meamaa me awovolɛ atete ye wɔ sua nu kɔkpula kɛ yɛbanyia ezukoa.” Mekɛ mɔɔ Carin zile kpɔkɛ kɛ ɔdaye mumua ne ɔbatete Don la, ye mbusuafoɔ mɔɔ ɔ hu boka nwo la hanle kɛ ɔle mgbovonle na bɛzelele ye. Carin ka kɛ: “Nɔhalɛ, wɔ zɔhane mekɛ ne ɛnee menze nvonleɛ mɔɔ wɔ nwo kɛ mebava Don meamaa me awovolɛ wɔ ɛvolɛ ekyi anu la amuala. Noko ɛnee meze kɛ Gyihova ɛva yɛ ra nrenya ne ɛtetelɛ ɛwula yɛdayɛ mɔɔ yɛle ye awovolɛ la asa nu.” Mɔɔ Carin vale ɛkolɛ bieko la, ɔ hu mɔɔ ɛnle nɔhalɛ ne anu la hanle kɛ ɔye ye. Kpɔkɛ kpalɛ mɔɔ Carin zile ye mɔlebɛbo ne la manle ye diedi nu yɛle se yemɔti eza ɔgyinlanle kpundii ɔmanle Gyihova. Kɛkala, ɔ nee ɔ hu yɛɛ ɔ mra ne mɔ anye die kɛ bɛde ɛleka ko la. Saa Carin vale ɔ mra ne mɔ ko anzɛɛ bɛ mu nwiɔ ɔmanle awie a, anrɛɛ mɔɔ bavi nu ara la bayɛ ngakyile.
15, 16. (a) Ka anwubielɛ mɔɔ adiema raalɛ bie nyianle wɔ ye ngakula nu la. (b) Duzu ati a ɔzile kpɔkɛ kɛ ɔnrɛyɛ ɔ ra raalɛ zɔhane ɛ?
15 Dasevolɛ bie mɔɔ bɛfɛlɛ ye Vicky la ka kɛ: “Me nana tetele me mekɛ ekyi wɔ mekɛ mɔɔ ɛnee me diema raalɛ ekyi nee me awovolɛ de la. Mekɛ mɔɔ menziale mengɔle me awovolɛ ɛkɛ la, ɛnee nganeɛ mɔɔ mete memaa bɛ la ɛhakyi. Ɛnee me diema raalɛ ne kola ka ye edwɛkɛ kile bɛ, ɔbeta bɛ, na ɔbikye bɛ. Mendele nganeɛ kɛ me nee me awovolɛ avinli ɛde, bɔbɔ mekɛ mɔɔ menyɛle kpanyinli la, ɛnee ɔyɛ se kɛ mebala me nganeɛdelɛ ali meahile bɛ. Me nee me diema raalɛ ne ɛnee yɛmaa yɛ awovolɛ ɛnwu kɛ yɛbanlea bɛ wɔ bɛ mgbanyinli mekɛ nu. Noko mame, mebayɛ zɔ ɔluakɛ mete nganeɛ kɛ ɔle me gyima, na me diema raalɛ ne yemɔ ɔbavi ɛlɔlɛ nu a yeayɛ a.”
16 Vicky ka kɛ: “Kɛkala me mame kulo kɛ mefa me ra ralɛ ne memaa ye memaa ɔtete ye kɛmɔ ɔvale me ɔmanle ye mame la. Menluale nrɛlɛbɛ adenle zo memkpole. Me nee me hu yɛkulo kɛ yɛtete yɛ ra ne wɔ Gyihova adenle zo. Na mengulo kɛ mekɛzɛkye abusuabɔlɛ mɔɔ me nee me ra ne yɛbanyia ye kenlebie la.” Vicky ɛnwu kɛ adenle kpalɛ ne a le kɛ ɛbava Gyihova nee ye ngyinlazo wɔalumua ezukoa nee mɔɔ mbusuafoɔ kulo la anyunlu. Gyisɛse hanle kɛ: “Awie biala ɛnrɛhola ɛnrɛzonle menlenlɛ nwiɔ,” Nyamenle nee ezukoa.—Mat. 6:24; Ade. 23:2.
17, 18. (a) Duzu a ɔwɔ kɛ Keleseɛnema yɛ ye dahuu a? (b) Kpuyia boni mɔ a yɛbazuzu nwo wɔ edwɛkɛ mɔɔ doa zo la anu a?
17 Saa yɛfa Belemgbunlililɛ ne nee ye tenleneyɛlɛ yɛdumua wɔ yɛ ɛbɛlabɔlɛ nu a, yɛ Ze, Gyihova bamaa yɛ sa aha debie biala mɔɔ yɛhyia nwo la. (Mat. 6:33) Ɛhye ati, nɔhalɛ Keleseɛnema ze mɔɔ ɔwɔ kɛ bɛyɛ ye dahuu a. Ɔnva nwo ngyegyelɛ biala mɔɔ yɛbahɔ nu la, Gyihova ɛbɔ ɛwɔkɛ kɛ ɔbahile yɛ “adenle yeamaa [yɛavi] nu” mɔɔ ɔngyia kɛ yɛbulu Baebolo ngyinlazo zo a. (Bɛgenga 1 Kɔlentema 10:13.) Saa ‘yɛsi abotane yɛkendɛ’ Gyihova, na ‘yɛfa yɛ rɛle yɛwula ye nu’ ɔlua nzɛlɛlɛ mɔɔ yɛbayɛ yɛakpondɛ nrɛlɛbɛ nee adehilelɛ la azo, na yɛfa ye mɛla nee ngyinlazo ne mɔ yɛyɛ gyima a, “ɔbali yeamaa” yɛ. (Edw. 37:5, 7) Yɛsonle ɔ ngomekye kɛ yɛ Menle a, ɔbayila yɛ mɔdenlebɔlɛ ne azo. Saa yɛdumua yɛkpondɛ ye a, ɔbamaa yɛ ɛbɛla ɛbɔlɛ ayɛ “kpalɛ.”—Fa to Mɔlebɛbo 39:3.
18 Kɛ ɔkɛyɛ na yɛali ngyegyelɛ mɔɔ adendulɛ bava ara la anwo gyima ɛ? Duzu a yɛbahola yɛayɛ na yɛ abusua ne anyia mɔɔ ɔhyia nwo mɔɔ ɔnrɛhyia kɛ yɛtu adenle a? Na kɛ ɔkɛyɛ na yɛahola yɛavi ɛlɔlɛ nu yɛaboa awie mɔ yɛamaa bɛazi kpɔkɛ kpalɛ wɔ ɛhye anwo ɛ? Edwɛkɛ mɔɔ doa zo la babua kpuyia ɛhye mɔ.
^ ɛden. 1 Tɛ bɛ alumua kpalɛ ɔ.
^ ɛden. 4 Ɔbayɛ kɛ adenle biala mɔɔ Gyekɔbo amra ne mɔ dule hɔle Yigyibiti la, bɛgyakyi bɛ mbusua dapɛne nsa. Nzinlii mɔɔ Gyekɔbo nee ɔ mra ne mɔ dule hɔle Yigyibiti la, bɛvale bɛ ye mɔ nee bɛ mra bɛhɔle.—Mɔl. 46:6, 7.
^ ɛden. 8 Nea edwɛkɛ “Immigration—Dreams and Realities” mɔɔ wɔ February 2013 Awake! ne anu la.
^ ɛden. 9 Amaneɛbɔlɛ kile kɛ menli mɔɔ gyakyi bɛ agyalɛ bokavolɛ nee bɛ mra tu kɔ maanle gyɛne zo kɔyɛ gyima la yia ngyegyelɛ mɔɔ anu yɛ se la dɔɔnwo. Bie a le agyalɛzɛkyelɛ, menli mɔɔ bɛ awodeɛ le ko la nla, anzɛɛ mogyafonla, yɛɛ ɔka ngakula ne mɔ subane, bɛ debiezukoalɛ, bɛta bɛfa ɛya, bɛ rɛle bɔ, bɛdwenledwenle, anzɛɛ bɛte nganeɛ kɛ ɔwɔ kɛ bɛpɛ bɛ ngoane zo.
“Yɛkola yɛsi yɛ kɛnra yɛka kɛ, ‘Gyihova le me boavolɛ.’”—HIB. 13:6.
1, 2. Saa menli mɔɔ kɛdu adenle la sia ba sua nu a, ngyegyelɛ boni a bɛyia a? (Nea mɔlebɛbo nvoninli ne.)
EDUARDO* ka kɛ: “Menyianle gyima kpalɛ wɔ maanle gyɛne zo yemɔti ɛnee menyia ezukoa. Noko, mekɛ mɔɔ membɔle ɔ bo kɛ me nee Gyihova Alasevolɛ sukoa Baebolo ne la, menwunle kɛ melɛ gyima bie mɔɔ anwo hyia kpalɛ la meyɛ—ɔwɔ kɛ menea me abusua ne sunsum nu, tɛ nwonane nu angome. Yemɔti, menziale membale sua nu.”—Ɛfɛ. 6:4.
2 Ɛnee Eduardo ze kɛ saa ɔkɔboka ye abusua ne a, Gyihova anye balie nwo. Noko kɛmɔ ɛnee ɔde ye wɔ Marilyn mɔɔ yɛhanle ɔ nwo edwɛkɛ wɔ edwɛkɛ mɔɔ li ɛhye anyunlu afoa nu la, zɔhane ala a ɛnee ɔwɔ kɛ Eduardo noko di ninyɛne bie mɔ anwo gyima wɔ ye abusua ne anu a. Yɛɛ ɛnee ɔnla aze kɛ ɔbanlea ɔ ye nee ɔ mra wɔ maanle mɔɔ ezukoa dɔɔnwo ɛnle nu la anu. Kɛ ɔkɛyɛ na yeanlea bɛ ɛ? Moalɛ boni a asafo ne anu amra bɛahola ava amaa ye a?
3. Saa wovolɛ tu adenle a, kɛzi ɔka ɔ mra ɛ?
3 Eduardo liele dole nu kɛ: “Menwunle kɛ membule me nye menguale me mra ne mɔ anwo zo wɔ mekɛ mɔɔ ɛnee bɛhyia me adehilelɛ nee me ɛlɔlɛ kpalɛ la. Ɛnee menle ɛkɛ na meagenga Baebolo ne meahile bɛ, me nee bɛ ayɛ asɔne, meava bɛ meabɔ me ɛbolɛ, na me nee bɛ ali nwɔhoa.” (Mɛla 6:7) Ɔ ra raalɛ kpanyinli ne, Anna ka kɛ: “Mendele nganeɛ kɛ menlɛ anwobanebɔlɛ ɔluakɛ ɛnee yɛ papa ɛnle yɛ nwo. Mɔɔ ɔziale ɔrale la, ɔ nyunlu nee ɔ ne ala a yɛvale yɛnwunle ye a. Mɔɔ ɔvale me ɔbɔle ye ɛbolɛ la, meande nganeɛ biala meammaa ye.”
4. Saa kunli tu adenle a, kɛzi ɔka ye ɛzonlelilɛ kɛ abusua tile ɛ?
4 Saa selɛ tu adenle a ɔngola ɔnyɛ ye gyima kɛ abusua tile. Eduardo aye Ruby kilehile nu kɛ: “Ɛnee ɔwɔ kɛ meyɛ menli nwiɔ gyima—Ninli nee Selɛ—na ɛnee medame ala a mesi abusua ne kpɔkɛ dɔɔnwo a. Mekɛ mɔɔ Eduardo rale sua nu la, ɛnee ɔwɔ kɛ mesukoa mɔɔ Keleseɛnema mɛlɛbɛnwoaze kile amgba la. Na kɛkala bɔbɔ, ɔdwu mekɛ ne bie a, ɔwɔ kɛ mekakye me nwo kɛ me hu ɛra.” (Ɛfɛ. 5:22, 23) Eduardo toa zo kɛ: “Ɛnee me mra mraalɛ ne mɔ ta kɔ bɛ nli ɛkɛ kɔsɛlɛ adenle. Kɛ awovolɛ la, yɛnwunle kɛ ɔwɔ kɛ yɛyɛ ko wɔ yɛ mra ne mɔ anyunlu, na ɛnee ɔwɔ kɛ mesukoa kɛ mebali abusua ne ati wɔ Keleseɛne adenle zo.”
5. Kɛzi selɛ bie bɔle ɔ bo lile ninyɛne nwo gyima wɔ ngyegyelɛ mɔɔ ye adendulɛ bie vale rale la anwo ɛ, na duzu a ɛvi nu ɛra a?
5 Ɛnee Eduardo ɛzi kpɔkɛ kɛ ɔbayɛ mɔɔ ɔbahola la amuala yeava yeayɛ agɔnwolɛvalɛ mɔɔ ɔ nee ye abusua ne lɛ la boɛ na yeaboa bɛ wɔ sunsum nu. “Ɛnee me bodane a le kɛ mebalua me edwɛkɛ nee me neazo zo mealua nɔhalɛ ne wɔ me mra ne mɔ ahonle nu—menrɛha ye me nloa ala ɔbavinde me nyɛleɛ nu.” (1 Dwɔn 3:18) Asoo Gyihova yilale Eduardo gyima ne mɔɔ ye diedi manle ɔyɛle la azo? Anna bua kɛ: “Mekɛ mɔɔ yɛnwunle mɔdenle mɔɔ ɔbɔle kɛ selɛ kpalɛ na ɔhwenle ɔbikyele yɛ bieko la, ninyɛne yɛle boɛ. Mɔɔ yɛnwunle kɛ ɔlɛkɔ ɔ nyunlu wɔ asafo ne anu la, ɔyɛle yɛ fɛ. Ɛnee ewiade ne ɛlɛbɔ mɔdenle kɛ ɔtwe yɛ yeavi Gyihova anwo. Noko yɛnwunle kɛ yɛ awovolɛ vale bɛ adwenle ziele nɔhalɛ ne azo, yemɔti yɛbɔle mɔdenle yɛzukoale bɛ. Egya bɔle ɛwɔkɛ kɛ ɔnrɛgyakyi yɛ ɛkɛ bieko, na ɔlile zo. Saa yeanli zo a, anrɛɛ bie a menle Gyihova ahyehyɛdeɛ ne anu ɛnɛ.”
6. Ɛzukoalɛdeɛ boni a awovolɛ bie mɔ nyianle ye wɔ konle mekɛ nu a?
6 Anwubielɛ bie mɔ kile kɛ mekɛ mɔɔ bɛko Balkan konle ne la, Gyihova Alasevolɛ ngakula mɔɔ ɛnee wɔ ɛkɛ la anye liele ɔnva nwo kɛ ɛnee asetɛnla ne yɛ se la. Duzu ati ɔ? Awovolɛ mɔɔ ɛngola gyima kɔ la nee bɛ mra dɛnlanle sua nu bɛ nee bɛ zukoale debie, bɛ nee bɛ lile nwɔhoa, yɛɛ bɛ nee bɛ lile adwelie. Duzu a yɛsukoa yɛfi nu a? Ngakula kulo kɛ bɛ nee bɛ awovolɛ kɛdɛnla tɛla kɛ bɛbanyia ezukoa anzɛɛ ahyɛlɛdeɛ. Nɔhalɛ, kɛmɔ Nyamenle Edwɛkɛ ne ka la, saa awovolɛ anye kɔ bɛ nwo na bɛtete bɛ a, ɔboa bɛ.—Mrɛ. 22:6.
7, 8. (a) Nvonleɛ boni a awovolɛ mɔɔ bɛkɛdu adenle na bɛkɛra la bie mɔ yɛ a? (b) Kɛzi awovolɛ bahola aboa bɛ mra bɛamaa bɛali nganeɛdelɛ ɛtane zo konim ɛ?
7 Mɔɔ yɛ alɔbɔlɛ la, saa awovolɛ bie mɔ sia ba sua nu na bɛbɔ bɛ somolɛ anzɛɛ bɛ mra yɛ anyetele a, bɛka kɛ, “Duzu ati a bɛ nye ɛnzɔ afɔle ɛwolaa ne mɔɔ mebɔ memaa bɛ la ɛ?” Noko akee, ngakula ne mɔ nyɛleɛ ɛtane ne vi wovolɛ ne mɔɔ gyakyile bɛ ɛkɛ hɔle la. Duzu a wovolɛ ne bahola ayɛ aye nyanelilɛ ne avi ɛkɛ a?
8 Sɛlɛ Gyihova kɛ ɔboa wɔ ɔmaa ɛde mɔɔ wɔ abusua ne ɛlɛyɛ la abo kpalɛ. Akee, saa ɛnee wɔ abusua ne ɛlɛtendɛ a, die ngyegyelɛ mɔɔ wɔva wɔra la to nu. Ɛkpa kyɛlɛ nɔhalɛ nu a, ɔbaboa. Saa ɛ ye nee ɛ mra nwu kɛ ɛkɔ zo ɛyɛ ninyɛne kpalɛ a, bɛbalie bɛali kɛ wɔ nyɛleɛ ne vi ahonle nu. Ɛsika ɛ bo na ɛsi abotane a, ngyikyi ngyikyi wɔ abusua ne bɛahulo wɔ na bɛabu wɔ.
9. Saa ‘yɛbanlea yɛ abusua a,’ duzu ati a ɔngile kɛ yɛkɔ zo yɛkpondɛ ninyɛne dɔɔnwo ɛ?
9 Ɛzoanvolɛ Pɔɔlo hanle kɛ saa Keleseɛnema mɔɔ anye ɛvi la ɛngola bɛ nwo nea a, ɔwɔ kɛ bɛ mra nee bɛ nlɔnra ‘tua bɛ awovolɛ nee bɛ nlenya mɔ kakɛ.’ Noko, Pɔɔlo doale zo dule Keleseɛnema kɔsɔɔti folɛ kɛ bɛmaa bɛ kunlu ɛdwo mɔɔ bɛlɛ la—aleɛ, tɛladeɛ, nee dabelɛ nwo. Ɔnle kɛ yɛkɔ zo yɛkpondɛ ninyɛne mgbole anzɛɛ ezukoa dɔɔnwo kɛ yɛfa yɛazie yɛamaa kenlebie. (Bɛgenga 1 Temɔte 5:4, 8; 6:6-10.) Saa Keleseɛnenli bahola ‘anlea ye abusua a,’ ɔngyia kɛ ɔbakpondɛ anwonyia mɔɔ wɔ ewiade mɔɔ ɔnrɛhyɛ na yeapɛ nu la. (1 Dwɔn 2:15-17) Ɔnle kɛ yɛmaa “ɛbɛlabɔlɛ ye anwo adwenleadwenle,” anzɛɛ “anyiabɛnwo ɛhulolɛ” sɛkye “nɔhalɛ ngoane ne” mɔɔ yɛ abusua ne bahola anyia ye wɔ Nyamenle tenlene ewiade fofolɛ ne anu la ɛlɛ!—Maake 4:19; Luku 21:34-36; 1 Tem. 6:19.
10. Kɛzi yɛbala nyamenlezo nrɛlɛbɛ ali wɔ kakɛ nwo ɛ?
10 Gyihova ze kɛ yɛhyia ezukoa. Noko ezukoa ɛngola ɛmbɔ yɛ nwo bane anzɛɛ ɛnlie yɛ kɛ nyamenlezo nrɛlɛbɛ la. (Nolo. 7:12; Luku 12:15) Menli dɔɔnwo bu bɛ nye gua esiane mɔɔ wɔ adenle mɔɔ bɛtu bɛkɔ maanle gyɛne zo kɛ bɛkayɛ gyima anu la azo, noko debie biala ɛngile kɛ saa awie kɔ abolokyi a, ɛnee ɔkile kɛ ɔbanyia ezukoa. Nɔhalɛ, esiane mgbole wɔ nu. Menli mɔɔ tu adenle la anu dɔɔnwo fa kakɛ mgbole bɔbɔ a sia ba sua nu a. Kɛ anrɛɛ bɛbanyia fanwodi bɛazonle Nyamenle la, bɛsonle bɛdabɛ mɔɔ bɛtua bɛ kakɛ la emomu. (Bɛgenga Mrɛlɛbulɛ 22:7.) Nrɛlɛbɛ wɔ nu kɛ ɛbahoati kakɛ.
11. Kɛzi ezukoa nwo ngyehyɛleɛ boa mbusua maa bɛte ezukoa nwo ngyegyelɛ zo ɛ?
11 Ɛnee Eduardo ze kɛ saa kpɔkɛ mɔɔ yɛzi kɛ ɔ nee ye abusua ne badɛnla la bayɛ boɛ a, ɔwɔ kɛ ɔnea ye ezukoa zo boɛ. Ɔ nee ɔ ye yɛle ezukoa nwo ngyehyɛleɛ manle ninyɛne mɔɔ bɛhyia nwo amgba la. Ɛnee bɛ ezukoa nwo ngyehyɛleɛ ne ɛmmaa ye abusua ne ɛnyɛ ninyɛne mɔɔ ɛnee bɛyɛ ye dɛba ne la bie mɔ. Noko, bɛ muala bɛyɛle ko na bɛanzɛkye ezukoa wɔ ninyɛne mɔɔ anwo ɛngyia kpalɛ la anwo.* Eduardo ka kɛ: “Kɛ neazo la, menyele me mra ne mɔ menvile bɛtianwo sukulu nu mengɔle arane sukulu mɔɔ le kpalɛ la anu.” Ɔ nee ye abusua ne yɛle asɔne kɛ ɔbanyia gyima mɔɔ ɛnrɛzi bɛ ɛzonlenlɛ nwo adenle la. Kɛzi Gyihova buale bɛ nzɛlɛlɛ ne ɛ?
12, 13. Duzu a selɛ bie yɛle amaa yeanlea ye abusua ne a, na kɛzi Gyihova yilale mɔdenle mɔɔ ɔbɔle kɛ ɔnrɛkpondɛ ninyɛne mgbole la azo ɛ?
12 Eduardo ka kɛ: “Wɔ ɛvolɛ nwiɔ ne mɔɔ lumua la anu, ɛnee ɔnla aze. Ɛnee me ezukoa ɛlɛwie, me ahatualɛ ekyi ne ɛnza kakɛ mɔɔ yɛbɔ la tua, na ɛnee mefɛ. Noko, ɛnee yɛkola yɛkɔ debiezukoalɛ kɔsɔɔti nee daselɛlilɛ.” Eduardo yɛle ye adwenle kɛ ɔnrɛkpondɛ gyima mɔɔ bamaa ɔ nee ye abusua ne avinli ade siane ekyii anzɛɛ ɛvolɛ bɔbɔ la. Ɔka kɛ: “Emomu, menzukoale gyima dɔɔnwo amaa saa bie anyɛ boɛ a bie ayɛ boɛ.”
13 Kɛmɔ ɛnee Eduardo lɛ bosea mɔɔ ɔbadua ye ngyikyi ngyikyi la ati, ɛnee ɔbadua mpaefoa dɔɔnwo yɛadɛla ezukoa ɔ nli mumua ne. Noko ɔbule ɛhye kɛ ɔbadua ezukoa ekyi amaa yeahola ɔ nee ye abusua ne abɔ nu ayɛ ninyɛne kɛmɔ Gyihova kpondɛ kɛ awovolɛ yɛ la. Eduardo ka kɛ, “ɛnɛ ezukoa mɔɔ menyia ye la saa ɛkyɛ mɔɔ ɛnee menyia ye wɔ abolokyi la anu bulu bɔbɔ a, ɔndwu ko ɛdeɛ, noko ɛhɔne ɛngu yɛ. ‘Gyihova asa ɛnle ezinra.’ Nɔhalɛ nu, yɛzile kpɔkɛ kɛ yɛbayɛ adekpakyelɛ. Yemɔ anzi, manle ne anu ezukoa gyinlabelɛ yɛle kpalɛ na ɛnee ɔnyɛ se kɛ yɛbanyia ninyɛne mɔɔ yɛhyia nwo la.”—Aye. 59:1.
14, 15. Kɛ ɔkɛyɛ na mbusua ali nwonane afoa nu ninyɛne mɔɔ bɛtinlitinli bɛ nwo zo kɛ bɛva bɛli sunsum nu ɛdeɛ nyunlu la azo ɛ, na saa bɛyɛ neazo kpalɛ a duzu a bahola avi nu ara a?
14 Wɔ maanle dɔɔnwo anu, menli te nganeɛ kɛ ɔwɔ kɛ bɛfa ezukoa nee ninyɛne bɛkyɛ bɛ mbusuafoɔ nee bɛ gɔnwo mɔ. Eduardo kile nu kɛ, “ɔle yɛ amaamuo, na yɛ nye die ye ɛyɛlɛ nwo,” noko ɔvale ɔzɔle zo kɛ: “Ɔlɛ ye ɛweɛne. Medua nrɛlɛbɛ adenle zo mekile nu mekile me mbusuafoɔ kɛ mebaboa bɛ noko menrɛyɛ debie mɔɔ ɔbazi me abusua ne ɛzonlenlɛ anzɛɛ debie bie anwo adenle la.”
15 Saa menli fi adendulɛ nu ba sua nu anzɛɛ bɛkpo abolokyi ɛhɔlɛ nwo adenle bie ɔlua bɛ abusua ne ati a, mbusuafoɔ mɔɔ bɛ nye la kɛ bɛbanlea bɛ la, ta fa bɛ nwo ɛya, bɛgolo bɛ nwo, anzɛɛ bɛ rɛle bɔ. Bie mɔ ka kile bɛ kɛ bɛnlɛ ɛlɔlɛ. (Mrɛ. 19: 6, 7) Eduardo ara raalɛ Anna ka kɛ, “Noko, saa yɛanva sunsum nu ninyɛne yɛanzie ahane ɔlua nwonane afoa nu ninyɛne ti a, awieleɛ kolaa ne, bie a yɛ mbusuafoɔ ne mɔ bie banwu kɛzi yɛ Keleseɛne ɛbɛlabɔlɛ ne anwo hyia yɛ la. Noko, saa yɛyɛ mɔɔ bɛkulo la a, kɛzi bɛbade yɛ edwɛkɛ bo ɛ?”—Fa to 1 Pita 3:1, 2 anwo.
16. (a) Kɛzi awie bahola ava adalɛ nzuzulɛ ‘abɛlɛbɛla ɔ nwo ɛ’? (Gye. 1:22) (b) Kpɔkɛzilɛ boni mɔ a Gyihova yila zo a?
16 Mekɛ mɔɔ adiema raalɛ ko hɔle maanle bie mɔɔ anu le kpalɛ la anu na ɔ hu nee ɔ mra ɛmboka ɔ nwo la, ɔhanle ɔhilele mgbanyima ne mɔ kɛ: “Ɛnee ɔwɔ kɛ yɛbɔ afɔle kpole kpalɛ na meahola meara ɛke. Ɛnee ɔwɔ kɛ me hu fa ye kpanyinli ne to ɛkɛ bɔbɔ. Yemɔti, melɛ anyelazo kɛ Gyihova bayila me adendulɛ ɛhye azo.” Gyihova yila kpɔkɛ mɔɔ yɛgyinla diedi zo yɛsi la azo dahuu, noko kɛ ɔkɛyɛ na yeayila kpɔkɛ mɔɔ ɔ nee ye ɛhulolɛdeɛ ɛnnyia la azo ɛ, titile saa yɛ nye fuu yɛkpo ɛzonlenlɛ nwo adenle bie a?—Bɛgenga Hibuluma 11:6; 1 Dwɔn 5:13-15.
17. Duzu ati a ɔwɔ kɛ yɛkpondɛ Gyihova adehilelɛ kolaa na yɛazi kpɔkɛ ɛ, na kɛzi yɛbayɛ ye ɛ?
17 Kpondɛ Gyihova adehilelɛ kolaa na wɔazi kpɔkɛ anzɛɛ wɔabɔ ɛwɔkɛ, tɛ mekɛ mɔɔ wɔyɛ wɔwie la. Sɛlɛ sunsum nwuanzanwuanza, nrɛlɛbɛ nee adehilelɛ. (2 Tem. 1:7) Biza ɛ nwo kɛ: ‘Asoo mebadie Gyihova wɔ tɛnlabelɛ biala anu ɔ? Wɔ ɛkpɔlɛ mekɛ nu noko ɛ?’ Saa me ngyegyelɛ a le kɛ ɔwɔ kɛ metete ninyɛne zo wɔ ɛbɛlabɔlɛ nu a, asoo mebadie ye? (Luku 14:33) Kpondɛ Baebolo ne anu folɛdulɛ fi mgbanyima ne mɔ ɛkɛ, na di folɛdulɛ ne azo fa kile kɛ ɛlɛ diedi nee anwodozo wɔ Gyihova ɛwɔkɛ ne mɔ anu. Mgbanyima ɛnrɛhola ɛnrɛzi kpɔkɛ ɛnrɛmaa wɔ ɛdeɛ, noko bɛkola bɛboa wɔ bɛmaa ɛsi kpɔkɛ mɔɔ ɔbamaa wɔanyia anyelielɛ dahuu la.—2 Kɔl. 1:24.
18. Nwane a ɔle ye ɛzonlelilɛ kɛ ɔbanlea abusua ne a, noko kɛzi awie mɔ bahola aboa ye ɛ?
18 Gyihova ɛva abusua ne ɛnleanlɛ nwo “adesoa” ɛmaa abusua tile ne. Ɔwɔ kɛ yɛkanvo bɛdabɛ mɔɔ bɛdi ɛzonlelilɛ ɛhye anwo gyima wɔ mekɛ mɔɔ bɛngyakyi bɛ bokavolɛ nee bɛ mra ɛkɛ, ɔnva nwo kɛ bɛyia ngyegyelɛ nee sɔnea la, na yɛsɛlɛ yɛmaa bɛ. Ninyɛne mɔɔ yɛ nye ɛnla mɔɔ bie a le esiane anzɛɛ anwodolɛ la maa yɛnyia adenle yɛda nɔhalɛ Keleseɛnema nee mediema ɛlɔlɛ ali yɛkile yɛ nwo. (Gal. 6:2, 5; 1 Pita 3:8) Ɛbahola wɔava ezukoa wɔboa ɛ diema Keleseɛnenli wɔ ngyianlɛ mekɛ nu ɔ, anzɛɛ ɛbaboa ye wɔamaa yeanyia gyima wɔ ɛleka mɔɔ bɛwɔ la ɔ? Saa ɔba ye zɔ a, ɛbahola wɔade ngyegyelɛ mɔɔ bamaa yeade nganeɛ kɛ ɔgyakyi ye abusua ne ɛkɛ ɔhɔkpondɛ gyima wɔ ɛleka bie ɔyɛ la azo.—Mrɛ. 3:27, 28; 1 Dwɔn 3:17.
19, 20. Saa Keleseɛnema ze kɛ Gyihova baboa bɛ a kɛzi ɔmaa bɛ kunlu dwo bɛ nwo ɛ?
19 Ngɛlɛlera ne tu yɛ folɛ kɛ: “Bɛye ezukoa nwo anyebolo bɛvi bɛ ɛbɛla nu, na bɛmaa bɛ kunlu ɛdwo mɔɔ bɛlɛ ye la anwo. Ɔluakɛ Nyamenle ɛha ye kɛ, ‘Menrɛgyakyi bɛ ɛlɛ, yɛɛ me rɛle ɛnrɛvi bɛ fee.’ Zɔhane ati, yɛkola yɛsi yɛ kɛnra yɛka kɛ, ‘[Gyihova] le me boavolɛ, menrɛzulo ɛhwee. Duzu yɛɛ sonla kola yɛ me a?’” (Hib. 13:5, 6) Kɛzi yɛfa ɛhye yɛdi gyima ɛ?
20 Adiema kpanyinli ko mɔɔ wɔ maanle bie mɔɔ bɔ zo mɔɔ nuhua ɛlɛyɛ kpalɛ anu la hanle kɛ, “Menli ta ka kɛzi Gyihova Alasevolɛ anye die la anwo edwɛkɛ. Bɛyɛ ye nzonlɛ noko kɛ Alasevolɛ mɔɔ bɛdi ehyia bɔbɔ la dahuu siezie bɛ nwo kɛnlɛma kɛ asɛɛ bɛlɛ bie bɛtɛla menli mɔɔ ɛha la.” Ɛhye nee ɛwɔkɛ mɔɔ Gyisɛse bɔle bɛdabɛ mɔɔ bɛdumua bɛkpondɛ Belemgbunlililɛ ne la yia. (Mat. 6:28-30, 33) Ɛhɛe, wɔ anwuma Selɛ, Gyihova kulo wɔ na ɔkulo kɛ ɔfa debie kpalɛ ɔmaa wɔ nee ɛ mra. “[Gyihova] fa ɔ nye bɔ ewiade ye anwo mgbɔlɔka, na ɔfa tumi ɔdie bɛdabɛ mɔɔ bɛdi nɔhalɛ bɛmaa ye la.” (2 Edk. 16:9) Yeva ye mɛla ne—mɔɔ bie fane abusua asetɛnla nee nwonane afoa ninyɛne nwo la yemaa yɛ—amaa yeaboa yɛ. Saa yɛfa yɛdi gyima a, ɔkile kɛ yɛkulo ye na yɛlɛ anwodozo wɔ ye nu. “Saa yɛdi Nyamenle mɛla ne mɔ azo a ɛnee yɛkulo Nyamenle, yɛɛ ye mɛla ne mɔ noko ɛnyɛ ɛnlomboɛ mɔɔ bu sonla kɔme a.”— 1 Dwɔn 5:3.
21, 22. Duzu ati a wɔzi kpɔkɛ kɛ ɛbava ɛ nwo wɔado Gyihova anwo zo ɛ?
21 Eduardo ka kɛ: “Meze kɛ me sa ɛnrɛha mekɛ ne mɔɔ meanli ye wɔ me ye nee me mra anwo ɛkɛ la bieko ɛdeɛ, noko mendwenle me nyanelilɛ ne anwo. Menli mɔɔ ɛnee me nee bɛ yɛ gyima la anu dɔɔnwo ɛnyia ezukoa, noko bɛ nye ɛnlie. Ngyegyelɛ mgbole wɔ bɛ abusua nu. Noko, anyelielɛ wɔ yɛ abusua ne anu! Na ɔyɛ me anyelielɛ kɛ menwu mediema mrenya bie mɔ mɔɔ wɔ maanle ɛhye anu mɔɔ bɛnlɛ ezukoa noko bɛfa sunsum nu ninyɛne bɛdumua wɔ bɛ ɛbɛlabɔlɛ nu la. Yɛnwu kɛ Gyisɛse ɛwɔkɛ ne le nɔhalɛ.”—Bɛgenga Mateyu 6:33.
22 Si ɛ kɛnra! Si kpɔkɛ kɛ ɛbadie Gyihova na wɔava ɛ nwo wɔado ɔ nwo zo. Maa ɛhulolɛ mɔɔ ɛlɛ ɛmaa Nyamenle, wɔ bokavolɛ ne, nee ɛ mra la ɛha wɔ ɔmaa ɛli ɛzonlelilɛ mɔɔ ɛlɛ ye wɔ wɔ abusua ne anu la anwo gyima. Ɛyɛ ye zɔ a, ɛbanwu kɛ ‘Gyihova le wɔ boavolɛ.’
^ ɛden. 1 Tɛ bɛ aluma kpalɛ ɔ.
^ ɛden. 11 Nea edwɛkɛ “How to Manage Money” mɔɔ wɔ September 2011 Awake! ne anu la.
“[Gyihova] anye wɔ ɛleka biala, ɔnwu mɔɔ le kpalɛ nee mɔɔ le ɛtane la amuala.”—MRƐ. 15:3.
1, 2. Kɛzi Gyihova anye mɔɔ wɔ yɛ nwo la le ngakyile fi kamera mɔɔ bɛfa bɛkye mɔɔ ɛlɛkɔ zo nvoninli la anwo ɛ?
WƆ MAANLE dɔɔnwo anu, maanle mgbanyima ɛva kamera ɛziezie ɛleka mɔɔ menli nee kale dɔɔnwo se la, amaa bɛanwu esiane mɔɔ kɛzi la. Eza ɔmaa bɛnwu delava mɔɔ kɛva kale kɛbɔ awie na ɔkɛnriandi la bɛkye ye. Kamera ɛhye mɔ boa maa bɛkye bɛ. Ɔlua kamera ɛhye mɔ ati, ɔyɛ se kpalɛ kɛ amumuyɛma kɛva bɛ nwo kɛli.
2 Noko, asoo ɔwɔ kɛ kamera ɛhye mɔ mɔɔ bɛfa bɛdi gyima wɔ ɛleka dɔɔnwo la kakye yɛ yɛ Ze kulovolɛ Gyihova wɔ adenle bie azo ɔ? Baebolo ne ka kɛ ɔ nye wɔ “ɛleka biala.” (Mrɛ. 15:3) Noko, asoo ɛhye kile kɛ ɔfedevede debie biala mɔɔ yɛyɛ la anu dahuu ɔ? Asoo Nyamenle anye wɔ yɛ nwo kɛ ɔmaa yɛali ye mɛla zo anzɛɛ ɔtwe yɛ nzo? (Gyɛ. 16:17; Hib. 4:13) Kyɛkyɛ! Gyihova anye wɔ yɛ nwo ɔluakɛ ɔkulo yɛ nuhua ko biala yɛɛ ɔkulo kɛ ɔwie yɛ boɛ.—1 Pita 3:12.
3. Ndenle nnu mɔɔ Nyamenle dua zo da ye ɛlɔlɛ ne ali kile yɛ mɔɔ yɛbazuzu nwo la a le boni?
3 Duzu a bamaa yɛade ɔ bo kpalɛ kɛ Nyamenle anye wɔ yɛ nwo ɔluakɛ ɔkulo yɛ la ati ɛ? Bɛmaa yɛzuzu kɛzi ɔyɛ ye la anwo. Ɔdua (1) kɔkɔ mɔɔ ɔbɔ yɛ wɔ mekɛ mɔɔ ɔkɛnwu atiakunluwɔzo ɛtane wɔ yɛ nu, (2) saa ɔnwu nvonleɛ wɔ yɛ nwo a kɛzi ɔtenrɛ yɛ, (3) ngyinlazo mɔɔ wɔ ye Edwɛkɛ ne anu mɔɔ ɔdua zo ɔkile yɛ adenle, (4) yɛkɔ sɔnea nu a kɛzi ɔboa yɛ, nee (5) kɛzi ɔyila yɛ wɔ yɛ kpalɛyɛlɛ nwo la azo a, ɔyɛ ɛhye a.
4. Bodane boni ati a Gyihova bɔle Keen kɔkɔ kɛ ɛtane ‘ɛhɔ ɔ nwo nzia ɛ’?
4 Mɔɔ lumua, bɛmaa yɛzuzu kɛzi Nyamenle bɔ yɛ kɔkɔ wɔ mekɛ mɔɔ yɛlɛnyia atiakunluwɔzo ɛtane bie la anwo. (1 Edk. 28:9) Amaa yɛade kɛzi Nyamenle anye wɔ nwo abo kpalɛ la, bɛmaa yɛzuzu mɔɔ ɔyɛle ɔmanle Keen mɔɔ “ɛya hunle ye kpole” wɔ mekɛ mɔɔ Nyamenle anye anlie mɔɔ ɔyɛle anwo la anwo. (Bɛgenga Mɔlebɛbo 4:3-7.) Gyihova dule Keen folɛ kɛ ɔhakyi ye adwenle ɔli “boɛ.” Gyihova bɔle ye kɔkɔ kɛ, “ɛtane ɛhɔ ɛ nwo nzia.” Nyamenle hanle kɛ: “Wɔmɔ yɛɛ ɔwɔ kɛ ɛfo ɔ nwo zo a.” Ɛnee ɔkpondɛ kɛ Keen tie kɔkɔbɔlɛ ne na ‘ɔ nyunlu ba anyia.’ Saa ɔnyia Nyamenle anyunlu ɛlolɛ a ɔbahola ɔ nee ye anyia agɔnwolɛvalɛ kpalɛ.
5. Ndenle boni mɔ azo a Gyihova dua bɔ yɛ kɔkɔ wɔ atiakunluwɔzo ɛtane nwo a?
5 Na yɛdayɛ noko ɛ? Gyihova ze mɔɔ wɔ yɛ ahonle nu la; yɛnrɛhola yɛnrɛva yɛ atiakunluwɔzo nee yɛ nganeɛdelɛ yɛnrɛvea ye. Yɛ ɛlɔlɛ Selɛ ne kulo kɛ yɛfa tenleneyɛlɛ adenle zo; noko akee, ɔnyɛ ye kyengye kɛ yɛvi adenle ne mɔɔ yɛlua zo la azo. Saa yɛlɛkɔ ɛtane nu a, ɔdua ye Edwɛkɛ Baebolo ne azo ɔbɔ yɛ kɔkɔ. Kɛzi? Yɛnwu debie mɔɔ ɔbamaa yɛali subane nee atiakunluwɔzo ɛtane zo la wɔ Baebolo ne mɔɔ yɛkenga ye alehyenlɛ biala la anu. Bieko, asafo mbuluku ne mɔ maa yɛnwu ngyegyelɛ bie mɔ mɔɔ wɔ yɛ nwo nee kɛzi yɛbahola yɛali zo la. Na yɛ kɔsɔɔti yɛnyia folɛdulɛ mɔɔ le ye mekɛ nu ɛdeɛ la wɔ debiezukoalɛ bo!
6, 7. (a) Duzu ati a yɛbahola yɛaha kɛ mbuluku mɔɔ bɛkɛlɛ bɛmaa menli dɔɔnwo la di daselɛ kɛ Nyamenle fi ɛlɔlɛ nu nea yɛ nwo zo ɛ? (b) Kɛ ɔkɛyɛ na yɛanyia kɛzi Gyihova nea yɛ nwo zo la azo nvasoɛ ɛ?
6 Kɔkɔbɔlɛ ɛhye mɔ amuala le daselɛ mɔɔ kile kɛ Gyihova fi ɛlɔlɛ nu nea yɛ nuhua ko biala kpalɛ a. Nɔhalɛ, Baebolo ne anu edwɛkɛ ne ɛwoa ɛkɛ ɛvolɛ dɔɔnwo, bɛfa mbuluku mɔɔ Nyamenle menli yɛ la bɛmaa menli dɔɔnwo, yɛɛ bɛfa folɛdulɛ bɛmaa asafo ne anu amra kɔsɔɔti wɔ debiezukoalɛ bo. Noko akee, wɔ ɛhye mɔ amuala anu, Gyihova twe yɛ adwenle kɔ ye Edwɛkɛ ne azo amaa yɛayɛ nzenzaleɛ wɔ yɛ ɛbɛlabɔlɛ nu. Yemɔti, yɛbahola yɛaha kɛ ɛhye le daselɛ mɔɔ kile kɛ Gyihova fi ɛlɔlɛ nu nea yɛ a.
7 Amaa yɛanyia kɔkɔbɔlɛ mɔɔ Nyamenle fa maa yɛ la azo nvasoɛ la, ɔwɔ kɛ yɛdumua yɛnwu kɛ ɔdwenle yɛ nwo amgba. Akee ɔwɔ kɛ yɛdi ye Edwɛkɛ ne azo, yɛbɔ mɔdenle yɛye nzuzulɛ biala mɔɔ Nyamenle anye ɛnlie nwo la yɛfi yɛ adwenle nu. (Bɛgenga Ayezaya 55:6, 7.) Saa yɛtie kɔkɔbɔlɛ a, yɛbahoati ngyegyelɛ dɔɔnwo. Noko, maa yɛva ye kɛ awie atiakunluwɔzo ɛmaa yeyɛ ɛtane kpole. Moalɛ boni a yɛ ɛlɔlɛ Selɛ ne bava amaa ye a?
8, 9. Kɛzi folɛ mɔɔ Gyihova dua ye azonvolɛ nwo zo tu yɛ la kile kɛ ɔdwenle yɛ nwo ɔkɔ moa ɛ? Maa neazo.
8 Bɛtea yɛ a, ɔkola ɔmaa yɛnwu kɛzi Gyihova anye wɔ yɛ nwo la kpalɛ. (Bɛgenga Hibuluma 12:5, 6.) Nɔhalɛ, folɛdulɛ nee ɛdeanlɛ ɛnle debie mɔɔ yɛ nye die nwo a. (Hib. 12:11) Noko, dwenle ninyɛne mɔɔ ɔwɔ kɛ awie mɔɔ kulo kɛ tu yɛ folɛ suzu nwo la anwo nea. Ɔwɔ kɛ ɔnwu debie mɔɔ yɛlɛyɛ mɔɔ ɔbahola yeazɛkye agɔnwolɛvalɛ mɔɔ yɛ nee Gyihova Nyamenle lɛ la, ɔsuzu yɛ nganeɛdelɛ nwo, na ɔnyia ɛhulolɛ kɛ ɔbava ye mekɛ yeabɔ mɔdenle yamaa yɛanwu mɔɔ Baebolo ne ka ye wɔ nzenzaleɛ mɔɔ ɔwɔ kɛ yɛyɛ na yɛazɔ Nyamenle anye anwo la. Yɛ nye die folɛdulɛ zɛhae anwo ɔluakɛ ɔvi Gyihova ɛkɛ.
9 Bɛmaa yɛzuzu neazo bie mɔɔ kile kɛ menli mɔɔ tu yɛ folɛ la maa yɛnwu kɛzi Nyamenle dwenle yɛ nwo la anwo. Kolaa na adiema nrenya bie ara nɔhalɛ ne anu la, ɛnee ɔnea nlanwonvoninli noko ɔlile zolɛ konim. Noko akee, ɛnee ye atiakunluwɔzo ne wɔ ɛkɛ, yemɔti ɔyɛ a ɔgyegye ye. Saa ɔnyia moba fonu fofolɛ a, ɛnee ye atiakunluwɔzo ne ɛdwazo. (Gye. 1:14, 15) Ɔdua fonu ne azo ɔnea nlanwonvoninli wɔ Intanɛte zo. Kenle ko bie mɔɔ ɛnee ɔlɛdi daselɛ wɔ telefun zo la, ɔvale ye fonu ne ɔmanle asafo nu kpanyinli ko kɛ ɔboa ye ɔmaa ɔkpondɛ address bie. Mekɛ mɔɔ kpanyinli ne ɛlɛnea fonu ne azo la, ɔnwunle Intanɛte zo gyimalilɛleka mɔɔ gyegye adwenle la wɔ zo. Ɛhye yɛle nyilalɛ manle yɛ diema ne mɔɔ ɛnee ɔnde kpɔkɛ wɔ sunsum nu la. Bɛdule ye folɛ mɔɔ le ye mekɛ nu ɛdeɛ la, ɛdenrɛdenrɛlɛ ne boale ye, na awieleɛ bɔkɔɔ ne, ɔlile subane ɛtane ne azo konim. Nea kɛzi yɛ nye sɔ mɔɔ yɛ anwuma Selɛ ne yɛ, ɔmaa yɛ feabo ɛtane da ali yɛdi nwolɛ gyima kolaa na ninyɛne azɛkye a!
10, 11. (a) Duzu a yɛdua zo yɛkpondɛ adehilelɛ yɛfi Nyamenle ɛkɛ a? (b) Kɛzi abusua bie nwunle kɛ nrɛlɛbɛ wɔ nu kɛ bɛbali Gyihova adehilelɛ zo ɛ?
10 Edwɛndolɛnli ne dole edwɛne manle Gyihova kɛ: “Ɛfa wɔ ngilehilelɛ [anzɛɛ, folɛdulɛ] ne ɛsinza me.” (Edw. 73:24) Mekɛ biala mɔɔ yɛbahyia adehilelɛ la, yɛbahola ‘yɛanwu’ Gyihova ɔlua ye Edwɛkɛ ne mɔɔ yɛbanleɛnlea nu yɛakpondɛ ye adwenle wɔ deɛ ne anwo la azo. Baebolo ngyinlazo mɔɔ yɛfa yɛdi gyima la boa yɛ sunsum nu noko eza ɔboa yɛ ɔmaa yɛdi yɛ nwonane nu ngyianlɛ nwo gyima.—Mrɛ. 3:6.
11 Maa yɛva ɛyazonlɛnli bie mɔɔ ɔhaye sua wɔ Masbate mɔɔ wɔ Philippines awoka ne mɔ azo la anwubielɛ ne yɛyɛ kɛzi Gyihova kile bie mɔ adenle la anwo neazo. Ɔ nee ɔ ye bɛlɛ abusua kpole noko bɛle dahuu adekpakyelɛma. Kenle ko bie mɔɔ bɛ suamenle ne zele bɛ kɛ ɔtu bɛ yeavi ye sua ne anu la, ɔzinle bɛ nwo. Duzu a ɛnee bɛyɛ a? Awie ɛdo bɛ ɛzonle kɛ bɛnli nɔhalɛ. Ɔnva nwo kɛ ɛnee adiema ne ɛnlɛ ɛleka mɔɔ ye abusua ne badɛnla la, ɔhanle kɛ: “Gyihova bahile. Ɔnea yɛ dahuu, ɔnva nwo mɔɔ ɔbazi biala la.” Ɛnee nvonleɛ biala ɛnle adiema ne anwodozo ne anwo. Mekɛ ekyi pɛle nu la, bɛzele abusua ne kɛ bɛanyia bɛandu bɛ. Duzu a ɛzi a? Ɔnva nwo somolɛ mɔɔ bɛbɔle bɛ la, suamenle ne nwunle kɛ abusua ne mɔɔ bɛle Alasevolɛ la maa Baebolo ngyinlazo kile bɛ adenle, bɛbu debie yɛɛ bɛkulo anzondwolɛ. Ɛhye manle suamenle ne anye liele kpalɛ yemɔti yeandu bɛ noko eza ɔmanle bɛ azɛlɛ bieko kɛ bɛdidi zo. (Bɛgenga 1 Pita 2:12.) Nɔhalɛ, Gyihova dua ye Edwɛkɛ ne azo ɔkile yɛ adenle ɔmaa yɛgyinla ɛbɛlabɔlɛ nu ngyegyelɛ nloa.
12, 13. Duzu ati a ɔdwu mekɛ ne bie a bie mɔ ɛngola ɛnnwu ye saa Nyamenle nwu bɛ amaneɛnwunlɛ bɔbɔ ɛ?
12 Ɔdwu mekɛ ne bie a, sɔnea bie kola kyɛ. Bie a yɛnyia ewule bie mɔɔ ɔnlɛ ye ayile, yɛ mbusuafoɔ dwazo tia yɛ, anzɛɛ yɛlɛyia ɛkpɔlɛ. Na asafo ne anu amra subane bie mɔ mɔɔ maa yɛdi nyane la noko ɛ?
13 Kɛ neazo la, bie a edwɛkɛ bie mɔɔ awie ɛha ye wɔ ɛ nwo la ɛgyegye wɔ. Ɛbadea nu kɛ, ‘Ɔnle kɛ ɛhye si wɔ Nyamenle ahyehyɛdeɛ ne anu!’ Noko, adiema ne mɔɔ hanle zɔhane edwɛkɛ ne la ɛnyia nwolɛ adenle wɔ asafo ne anu yɛɛ mediema ka ɔ nwo edwɛkɛ kpalɛ. Ɛbabiza ɛ nwo kɛ, ‘Duzu ati a ɔba ye zɔ ɛ? Asoo Gyihova ɛnnwu ye ɔ? Ɔnrɛyɛ nwolɛ ɛhwee ɔ?’—Edw. 13:1, 2; Hab. 1:2, 3.
14. Ninyɛne mɔɔ ɔdaye ti Nyamenle ɛnli yɛdayɛ mumua ne yɛ ngyegyelɛ nwo gyima la anu ko a le boni?
14 Bie a ndelebɛbo kpalɛ bie ati Gyihova ɛnrɛyɛ nwolɛ ɛhwee. Kɛ neazo la, ɛbahola wɔade nganeɛ kɛ nvonleɛ ne vi ahenle noko Nyamenle banwu ye wɔ adenle fofolɛ zo. Wɔ ɔ nye zo, bie a wɔvo kpole mɔɔ ɛnze a. Bie a edwɛkɛ ne mɔɔ ɛlɛdi nyane wɔ nwo la le folɛdulɛ mɔɔ ɔfɛta mɔɔ ɔwɔ kɛ ɛsuzu nwo a. Wɔ Adiema Karl Klein mɔɔ ɛnee boka Neazo Eku ne anwo la ɛbɛlabɔlɛ nu edwɛkɛ ne anu, ɔhanle kɛ mekɛ bie, Adiema J. F. Rutherford hwile ɔ nyunlu. Nzinlii, Adiema Rutherford vale anyelielɛ bizale Adiema Klein kɛ, “Kɛ ɔde ɛ, Karl!” Noko, kɛmɔ ɛnee edwɛkɛ ne tɛgyegye Adiema Klein la ati, ɔliele zo wɔ ɔ kominza abo. Mekɛ mɔɔ Adiema Rutherford nwunle kɛ Adiema Klein ɛva edwɛkɛ ɛzie ɔ kunlu la, ɔbɔle ye kɔkɔ kɛ ɔmmamaa Abɔnsam adenle. Nzinlii, Adiema Klein hɛlɛle kɛ: “Saa yɛnyia adiema bie anwo ɛya kɛ yeha edwɛkɛ bie mɔɔ ɔlɛ adenle ɔka ɔlua ye gyinlabelɛ ne ati la a, ɛnee yɛlɛmaa Abɔnsam adenle.”*
15. Duzu a baboa wɔ yeamaa wɔadɔ ɛ rɛle aze wɔ mekɛ mɔɔ ɛlɛkendɛ Gyihova moalɛ wɔ sɔnea mekɛ nu la ɛ?
15 Noko, saa ɔyɛ yɛ kɛ ngyegyelɛ bie abo ɛnrɛpɛ ɛlɛ a bie a yɛbapele yɛ nwo. Kɛ ɔkɛyɛ na yɛahola yɛagyinla ɔ nloa ɛ? Maa yɛva ye kɛ yɛlɛka kale wɔ ademgbole zo na yɛhɔha kale dɔɔnwo avinli. Ɛnze mekɛ tendenle mɔɔ ɛbahɔ zo wɔahendɛ a. Saa ɛfa ɛya na ɛbɔ mɔdenle kɛ ɛfa adenle gyɛne zo a, ɛbahola wɔaminli. Ɔbahola yealie mekɛ dɔɔnwo na wɔadwu sua nu mɔɔ saa ɛzile abotane ɛluale adenle ne anu a anrɛɛ ɔnrɛra ye zɔ a. Zɔhane ala a, saa ɛdua adenle ne mɔɔ Nyamenle Edwɛkɛ ne se ɛlua zo la azo a, ɛbadwu ɛleka mɔɔ ɛlɛkɔ la wɔ ye mekɛ nu a.
16. Duzu bieko ati a saa yɛkɔ sɔnea nu a Gyihova bahola azi kpɔkɛ kɛ ɔnrɛyɛ nwolɛ ɛhwee ɛ?
16 Bie a Gyihova ɛnrɛye sɔnea bie wɔ yɛ nwo zo ɔluakɛ ɔkpondɛ kɛ ɔtete yɛ la ati. (Bɛgenga 1 Pita 5:6-10.) Nyamenle mumua ne ɛnzɔ awie biala ɛnnea. (Gye. 1:13) “Bɛ kpɔvolɛ ne, mɔɔ le Abɔnsam” la a fa ngyegyelɛ dɔɔnwo ne ala ba a. Noko, Nyamenle dua tɛnlabelɛ bie mɔɔ anu yɛ se la azo ɔmaa yɛnyi sunsum nu. Ɔnwu yɛ amaneɛnwunlɛ, ‘ɔboalekɛ ɔdwenle yɛ nwo,’ saa yɛte nyane ‘ekyii a,’ ɛnee ɔdaye ne ala ɛne. Saa ɛkɔ sɔnea nu a, asoo ɛnwu kɛ Gyihova anye wɔ ɛ nwo, mɔɔ ɛlɛ anwodozo kɛ ɔbamaa wɔavi nu ɔ?—2 Kɔl. 4:7-9.
17. Nwane mɔ a Gyihova kpondɛ bɛ a, na duzu ati ɔ?
17 Awieleɛ bɔkɔɔ ne, Nyamenle anye wɔ yɛ nwo ɔlua ndelebɛbo kpalɛ bie ati. Ɔluale ngapezonli Hananae anwo zo Ɔzele Belemgbunli Asa kɛ: “[Gyihova] fa ɔ nye bɔ ewiade ye anwo mgbɔlɔka, na ɔfa tumi ɔdie bɛdabɛ mɔɔ bɛdi nɔhalɛ bɛmaa ye la.” (2 Edk. 16:9) Nyamenle nwunle kɛ ɛnee Asa ahonle ɛnli munli wɔ ɔ nwo noko yɛmɛ saa yɛkɔ zo yɛyɛ mɔɔ fɛta la a, ‘ɔbava ye tumi ne yealie yɛ.’
18. Saa ɛte nganeɛ kɛ awie ɛnnwu kpalɛ mɔɔ ɛyɛ la a, duzu a ɔwɔ kɛ ɛkakye ye wɔ Gyihova anwo a? (Nea mɔlebɛbo nvoninli ne.)
18 Nyamenle kulo kɛ yɛkpondɛ mɔɔ le “kpalɛ,” yɛkulo mɔɔ le “kpalɛ,” na yɛyɛ mɔɔ le “kpalɛ,” amaa yeaze yɛ “anwunvɔne.” (Emɔso 5:14, 15; 1 Pita 3:11, 12) Gyihova anye wɔ tenlenema anwo na ɔyila bɛ. (Edw. 34:15) Yɛva Hibuluma awolɛdievolɛ Hyɛfela nee Pua kɛ neazo. Mɔɔ ɛnee Yizilayɛma wɔ akɛlɛzonlenlɛ nu wɔ Yigyibiti la, mraalɛ nwiɔ ɛhye mɔ hilele kɛ bɛsulo Nyamenle bɛtɛla Falo mɔɔ ɔzele bɛ kɛ bɛhu Hibulunli adɔma biala mɔɔ ɔle nrenya la. Bɛ adwenle ne mɔɔ bɛva Nyamenle anwo nrɛlɛbɛ bɛtete ye la manle bɛkpole kɛ bɛkɛhu ngakula ɛhye mɔ. Nzinlii, Hyɛfela nee Pua ‘bɔle ɛdane.’ (Ade. 1:15-17, 20, 21) Gyihova nwunle bɛ kpalɛyɛlɛ ne. Ɔyɛ a yɛte nganeɛ kɛ awie biala ɛnnwu debie kpalɛ mɔɔ yɛyɛ la. Noko, Gyihova nwu ye. Ɔnwu debie kpalɛ biala mɔɔ yɛkɛyɛ la, na ɔbayila yɛ.—Mat. 6:4, 6; 1 Tem. 5:25; Hib. 6:10.
19. Kɛzi adiema raalɛ bie nwunle kɛ Gyihova nwu yɛ kpalɛyɛlɛ ɛ?
19 Adiema raalɛ ko mɔɔ wɔ Austria la nwunle kɛ Nyamenle nwunle gyima ɛsesebɛ mɔɔ ɔyɛle la. Kɛmɔ ɔvi Hungary la ati, ɔnyianle awie mɔɔ ka Hungary aneɛ la address kɛ ɔwɔ kɛ ɔboa ye wɔ daselɛlilɛ nu. Ɛkɛ ne ala ɔhɔle ahenle ne sua nu noko ɛnee awie biala ɛnle ɛkɛ. Ɔziale ɔhɔle ɛkɛ fane dɔɔnwo. Ɔdwu mekɛ ne bie a ɔkola ɔnwu kɛ awie wɔ ɛkɛ noko awie biala ɛmpile ye. Ɛnee ɔgyakyi mbuluku, ngɛlata, ɔ nwo edwɛkɛ, nee ninyɛne gyɛne wɔ ɛkɛ. Wɔ ɛvolɛ ko anzi, mekɛ mɔɔ ɛnee yehɔ ɛkɛ fane dɔɔnwo la, bɛbukele anlenkɛ ne! Raalɛ bie vale anyelielɛ zele yɛ diema raalɛ ne kɛ: “Mesɛlɛ wɔ bɛla. Megenga debie biala mɔɔ ɛgyakyile ye wɔ ɛke la na melɛkendɛ wɔ.” Ɛnee suamenle ne ɛlɛyɛ ɔ nwo ayile yemɔti ɛnee ɔnvinde. Bɛbɔle Baebolo ɛzukoalɛ bo. Ɛhɛe, Nyamenle yilale yɛ diema raalɛ ne mɔdenlebɔlɛ ne azo!
20. Kɛzi ɛte nganeɛ wɔ Gyihova anye mɔɔ wɔ yɛ nwo la anwo ɛ?
20 Gyihova nwu debie biala mɔɔ yɛyɛ la na ɔbadua yɛ kakɛ. Saa wɔnwu kɛ Nyamenle anye wɔ ɛ nwo a, mmate nganeɛ kɛ asɛɛ bɛva kamera bie bɛzie ɛ nwo zo bɛlɛnea debie biala mɔɔ ɛlɛyɛ la. Emomu, ɔrɛla ye kɛ ɛbahwe wɔabikye Nyamenle mɔɔ lɛ ɛlɔlɛ na ɔdwenle ɛ nwo amgba la dahuu!
^ ɛden. 14 Adiema Klein ɛbɛlabɔlɛ nu edwɛkɛ wɔ October 1, 1984, The Watchtower ne anu.
BAEBOLO ne ka tɛnlabelɛ ngakyile mɔɔ awie mɔ suosuanle bɛ adɛladeɛ wɔ nu la anwo edwɛkɛ. Nyɛleɛ ɛhye bazi adwuleso kengavoma dɔɔnwo anwo, noko akee, wɔ Dwuuma afoa nu ɔkile bɛ abɛ nu mɔɔ ɛbu, alɔbɔlɛlilɛ, bɛ nyunlu mɔɔ ɛgua aze, ɛya ɛvalɛ, anzɛɛ nyanelilɛ.
Kɛ neazo la, mekɛ mɔɔ Wulubɛn nwunle kɛ adwenle mɔɔ ɔvale kɛ ɔdie ɔ diema Dwosefi anyɛ boɛ na bɛdɔne ye bɛhɔ akɛlɛ ɛzonlenlɛ nu la, “ɔsuosuanle ye tɛladeɛ ne mɔɔ ɔwula la anu.” Bɛ ze Gyekɔbo “suosuanle ye tɛladeɛ ne mɔɔ ɔwula la anu,” wɔ mekɛ mɔɔ ɔzuzule kɛ nanemgbole bie ɛhu Dwosefi la. (Mɔl. 37:18-35) Mekɛ mɔɔ bɛzele Dwobu kɛ ɔ mra ne mɔ amuala ɛwu la, “ɔsuosuanle tɛladeɛ mɔɔ ɔwula la anu.” (Dwobu 1:18-20) Ɛbɔfoɔ bie mɔɔ “ɔsuosuanle tɛladeɛ mɔɔ ɔwula la anu [la],” rabɔle Ɛsɔfo Kpanyinli Yilae amaneɛ kɛ bɛli Yizilayɛma anwo zo konim wɔ konle ne anu, bɛhu ɔ mra nwiɔ ne, na bɛva ngyekyeleɛ ɛlɛka ne donvula. (1 Sam. 4:12-17) Mekɛ mɔɔ bɛgengale Mɛla ne bɛhilele Dwosaya na ɔnwunle ɛtane mɔɔ ye menli ne ɛyɛ la, “ɔsuosuanle ye tɛladeɛ ne mɔɔ ɔwula la anu.”—2 Arl. 22:8-13.
Mɔɔ bɛdi Gyisɛse edwɛkɛ na Ɛsɔfo Kpanyinli Kayafase zuzule kɛ Gyisɛse ɛha munzule edwɛkɛ la, “ɔsuosuanle ɔdaye mumua ne ye tɛladeɛ mɔɔ ɔwula la anu.” (Mat. 26:59-66) Relabaema amaamuo bie ka kɛ awie biala mɔɔ ɔbade kɛ bɛlɛgua duma nwuanzanwuanza ne anwo evinli la, ɔwɔ kɛ suosua ye tɛladeɛ nu. Noko Relabaema eza hanle ye wɔ Gyɛlusalɛm ɛzonlenlɛ sua ne ɛzɛkyelɛ ne anzi kɛ, “awie mɔɔ ɔbade kɛ bɛlɛgua Duma Nwuanzanwuanza ne anwo evinli ɛnɛ la, ɔnle kɛ ɔsuosua ye tɛladeɛ nu, anrɛɛ ye adɛladeɛ kɔsɔɔti bɛatete.”
Nɔhalɛ nu, awie tɛladeɛ nu mɔɔ ɔbasuosua la ɛngile ɛhwee wɔ Nyamenle anye zo, kyesɛ ahenle nyɛleɛ ne yɛ mɔɔ ɔvi ahonle nu. Ɛhye ati, Gyihova zele ye menli ne kɛ: “Bɛtete bɛ ahonle nu na tɛ bɛ adɛladeɛ nu ɔ” na ‘bɛzia bɛrɛla ye ɛkɛ.’—Dww. 2:13.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn edwɛne 33 Bɛmmasulo Bɛ!***
Edwɛne 33
Bɛmmasulo Bɛ!
(Mateyu 10:28)
1. Bɛhɔ bɛ nyunlu, me menli, Bɛli menli daselɛ.
Bɛmmasulo kpɔvolɛ. Bɛmaa menli ɛnwu kɛ
Me Ra Gyisɛse ɛvuandi Abɔnsam ɛdo aze.
Ɔnrɛhyɛ ɔbakyekye ye Yeamaa yɛ nwo adɔ yɛ.
(Nliezo)
2. Agbɔvolɛma nwo bazo, Bɛbanwunlonwunla wɔ;
Bɛbabɛlɛbɛla wɔ, Bɛadwazo bɛatia wɔ.
Me nɔhalɛ azonvolɛ, Bɛmmasulo ɛkpɔlɛ.
Mebagyinla bɛ nzi kpundii, Meamaa bɛaho bɛadɔ zo.
(Nliezo)
3. Mele wɔ aranemgbole, Ɔti anrɛɛ mmasulo.
Saa ewule fa wɔ a, Mebaza ye mealie wɔ.
Mmasulo mɔɔ ku nwonane Na ɔngu ɛkɛla la.
Di nɔhalɛ kɔ awieleɛ, Mebamaa wɔali konim!
(NLIEZO)
Bɛmmasulo, O me menli.
Kpɔvolɛ ne banriandi.
Mebalie me azonvolɛ.
Bɛle kɛ me nye ma ne.
(Eza nea Mɛla 32:10; Nih. 4:14; Edw. 59:1; 83:2, 3.)
^ ***sn edwɛne 49 Gyihova Le Yɛ Feabelɛ***
Edwɛne 49
Gyihova Le Yɛ Feabelɛ
(Edwɛndolɛ 91)
1. Gyihova, yɛ feabelɛ,
Yɛ rɛle wɔ ye nu.
Ɔle yɛ enyinlike;
Ɔbɔ yɛ nwo bane.
Awulae Nyamenle bava
Ye tumi ne aboa yɛ.
Gyihova, yɛ arane,
Tenlenema feabelɛ.
2. Apenle baho adɔ
Na ɔnrɛbikye wɔ.
Bɛbalie nɔhalɛma,
Bɛ nzo nu badwo bɛ.
Ɛnrɛzulo debie biala;
Munzule bie ɛnrɛdo wɔ.
Ɛ nye a banwu ye a.
Ɔbayɛ wɔ feabelɛ.
3. Nyamenle bazinza wɔ,
Ngyegyelɛ mekɛ nu.
Egyakɛ ɛnrɛkpula,
W’ahonle ɛnrɛdu.
Ɛbatietia awenade
Nee ɛwɔlɛ bile nwo zo.
Gyihova, yɛ feabelɛ,
Ɔsinza yɛ mekɛ biala.
(Eza nea Edw. 97:10; 121:3, 5; Aye. 52:12.)
^ ***sn edwɛne 54 Ɔwɔ Kɛ Yɛnyia Nɔhalɛ Diedi***
Edwɛne 54
Ɔwɔ Kɛ Yɛnyia Nɔhalɛ Diedi
(Hibuluma 10:38,39)
1. Wɔ tete ne Nyamenle dendɛle
Luale ngapezoma ’nwo zo.
Ɛnɛ ɔlɛmaa Gyisɛs’ aha kɛ;
‘Bɛnlu bɛ nwo, bɛhakyi.’
(Nliezo)
2. Yɛbɔ edwɛkpa ne nolo dahuu
Na yɛdi Gyisɛs’ mɛla zo.
Yɛka ye akɛnrasesebɛ zo
Yɛkile awie biala.
(Nliezo)
3. Yɛ diedi ne maa yɛgyinla kpundii,
Yemɔti yɛnrɛzia yɛ nzi.
Saa kpɔvolɛma dwazo tia yɛ a,
Yɛ Nyamenle balie yɛ.
(NLIEZO)
Yɛhyia nɔhalɛ diedi
Amaa yɛanyia ngoanelielɛ.
Yɛfa diedi yɛyɛ gyima.
Diedi zɛhae bamaa yɛanyia ngoane.
(Eza nea Wulo. 10:10; Ɛfɛ. 3:12; Hib. 11:6; 1 Dwɔn 5:4.)
^ ***sn edwɛne 46 Gyihova Le Yɛ Belemgbunli!***
Edwɛne 46
Gyihova Le Yɛ Belemgbunli!
(Edwɛndolɛ 97:1)
1. Wula Gyihova anyunlunyia.
Anwuma kile ye tenleneyɛlɛ.
Bɛmaa yɛdo edwɛne yɛmaa Nyamenle;
Yɛdwenle mɔɔ yeyɛ la anwo.
(Nliezo)
2. Ka ye anyunlunyia ne kile.
Bɔ ye ngoanelielɛ ne nolo dahuu.
Ɔle Belemgbunli; Ɔfɛta nganvolɛ.
Yɛbahoto ye, yɛazonle ye.
(Nliezo)
3. Yezie ɔ Ra ne Belemgbunli.
Nyamenle tumililɛ ɛbɔ ɔ bo.
Bɛmaa nyamenle kɔsɔɔti ɛhoto ye.
Gyihova fɛta enililɛ.
(NLIEZO)
Anwuma nee aze, Bɛmaa bɛ nye ɛlie.
Gyihova le yɛ Belemgbunli!
Anwuma nee aze, Bɛmaa bɛ nye ɛlie.
Gyihova le yɛ Belemgbunli!
(Eza nea 1 Edk. 16:9; Edw. 68:20; 97:6, 7.)
^ ***sn edwɛne 31 Yɛle Gyihova Alasevolɛ!***
Edwɛne 31
Yɛle Gyihova Alasevolɛ!
(Ayezaya 43:10-12)
1. Menli sonle abɔdeɛ,
Noko bɛnze Gyihova.
Ɔle Tumivolɛ.
Ɔka nɔhalɛ.
Nyamenle mɔɔ ɛha la
Ɛnze kenlebie ’dwɛkɛ.
Mɔɔ bɛka la ɛnyɛ nɔhalɛ.
Bɛle adalɛ nyamenle.
(NLIEZO)
Yɛle Alasevolɛ.
Yɛtendɛ a yɛnzulo.
Yɛ Nyamenle ne ka nɔhalɛ.
Ye ngapezo bape zo.
2. Yɛbɔ ye duma dahuu;
Yɛdi ɔ nwo daselɛ.
Yɛka edwɛkpa ne
Yɛkile menli.
Bie mɔ die nɔhalɛ ne
Na bɛnyia bɛ fanwodi.
Saa bɛ nwo yɛ se sunsum nu a,
Yɛ nee bɛ bɔ nu yeyɛ ye.
(Nliezo)
3. Yɛ daselɛlilɛ ne
Te Nyamenle duma nwo.
Ɔbɔ mɔɔ sɛkye ye
Duma la kɔkɔ.
Nyamenle fa menli mɔɔ
Nu bɛ nwo ɛtane kyɛ.
Daselɛlilɛ maa yɛ nye die.
Yɛnyia ngoane anyelazo.
(Nliezo)
(Eza nea Aye. 37:19; 55:11; Yiz. 3:19.)
^ ***sn edwɛne 27 Kɔ Gyihova Afoa!***
Edwɛne 27
Kɔ Gyihova Afoa!
(Adendulɛ 32:26)
1. Yɛlile alɔbɔlɛ nee nyane;
Adalɛ ɛzonlenlɛ ne anu.
Noko yɛnwunle nɔhalɛ ne la,
Ɛnɛ, yɛ nye die kpole.
(Nliezo)
2. Yɛlɛsonle wɔ anyelielɛ nu.
Yɛbɔ nɔhalɛ ne nolo dahuu.
Yɛ nee yɛ mediema bɔ nu sonle,
Na yɛkanvo Nyamenle.
(Nliezo)
3. Yɛnrɛzulo mɔɔ Abɔnsam kɛyɛ.
Gyihova le yɛ anwosesebɛ.
Saa agbɔvolɛ nwo so bɔbɔ a,
Yɛze kɛ ɔbalie yɛ.
(NLIEZO)
Kɔ Gyihova afoa;
Anyelielɛ nu.
Ɔnrɛkpo wɔ ɛlɛ;
Tie ye edwɛkɛ.
Bɔ anzondwolɛ nee
Fanwodi nolo.
Ye tumililɛ ne
Bagyinla dahuu.
(Eza nea Edw. 94:14; Mrɛ. 3:5, 6; Hib. 13:5.)
^ ***sn edwɛne 22 ‘Gyihova Le Me Neavolɛ’***
Edwɛne 22
‘Gyihova Le Me Neavolɛ’
(Edwɛndolɛ 23)
1. Gyihova le me Neavolɛ,
Ɔti menzulo debie.
Yemɔ ɔnea ye mboane ne boɛ;
Ɔ rɛle ɛnrɛvi bie.
Ɔfa me ɔkɔ nzukpa nwo;
Ɔyila me ɛkɛla.
Ye duma ne ati ɔboa me
Ɔmaa meyɛ mɔɔ tenrɛ.
Ye duma ne ati ɔboa me
Ɔmaa meyɛ mɔɔ tenrɛ.
2. Melua bɔnza nu bɔbɔ,
Menzulo munzule fee.
Neavolɛ Kpole ne nee me lua;
Ye kpɔma ne sinza me.
Ɔkpokpa me ti zo nwole;
Me kɔpo yi bulu zo.
Ye ɛlolɛ ne bali me nzi,
Mebadɛnla ye sua nu.
Ye ɛlolɛ ne bali me nzi,
Mebadɛnla ye sua nu.
3. Me Neavolɛ ze nrɛlɛbɛ!
Mebaye ye ayɛlɛ,
Meabɔ ye edwɛkpa ne nolo
Meahile bɛlɛvoma.
Mebali nɔhalɛ dahuu,
Mealua ye adenle zo.
Adenle ɛhye mɔɔ menyia la,
Me nye bazɔ ye dahuu.
Adenle ɛhye mɔɔ menyia la,
Me nye bazɔ ye dahuu.
(Eza nea Edw. 28:9; 80:1.)
^ ***sn edwɛne 1 Gyihova Subane Ngakyile Ne Mɔ***
Edwɛne 1
Gyihova Subane Ngakyile Ne Mɔ
(Yekile 4:11)
1. Gyihova, wɔ tumi le kpole,
Ɛle ngoane kɔsɔɔti Maavolɛ.
Abɔdeɛ bɔ wɔ tumi ne nolo;
Amagɛdɔn baha ye dɔɔnwo.
2. Wɔ ’bia ne gyi pɛlepɛle zo.
Ɛda wɔ tenlene mɛla ali.
Saa yɛkenga wɔ Edwɛkɛ ne a,
Yɛnwu wɔ nrɛlɛbɛ ne wienyi.
3. Wɔ ’lɔlɛ tɛla bɛ muala.
Yɛnrɛhola nwolɛ kakɛ tua.
Wɔ subane ngakyile ne ati,
Yɛbahanvo wɔ duma ne.
(Eza nea Edw. 36:9; 145:6-13; Gye. 1:17.)
^ ***sn edwɛne 11 Maa Gyihova Anye Ɛlie***
Edwɛne 11
Maa Gyihova Anye Ɛlie
(Mrɛlɛbulɛ 27:11)
1. Gyihova, yɛbazonle wɔ.
Na yɛbayɛ wɔ gyima ne.
Yɛbavi yɛ ahonle nu
Yɛayɛ yɛamaa ɛ nye alie.
2. Wɔ nɔhalɛ azonvolɛ
Bɔ wɔ kpoleyɛlɛ nolo.
Kilehile yɛ wɔ ndenle
Maa yɛyɛ mɔɔ ɛkulo la.
3. Fa wɔ sunsum ne boa yɛ;
Yɛhɔ zo yɛli nɔhalɛ,
Yɛva yɛye wɔ ayɛlɛ
Yɛmaa ɛ nye ɛlie dahuu.
(Eza nea Mat. 24:45-47; Luku 11:13; 22:42.)
^ ***sn edwɛne 6 Nyamenle Sonvolɛ Nzɛlɛlɛ***
Edwɛne 6
Nyamenle Sonvolɛ Nzɛlɛlɛ
(Ɛfɛsɛsema 6:18)
1. Tumivolɛ, anwuma Selɛ,
Yɛbaye wɔ duma ne ayɛlɛ.
Wɔ anwunvɔnezelɛ si pi.
Ɔle nɔhalɛ, ɔdi munli.
Ɔle nɔhalɛ dahuu.
Ɔnrɛkpo aze ɛlɛ.
2. Nɔhalɛ ne, boa maa yɛhulo,
Na yɛyɛ mɔɔ ɛkulo la dahuu.
Yɛbali wɔ mɛla ne azo,
Yɛakpondɛ wɔ mboane, yɛanlea bɛ.
Yɛakpondɛ bɛ, yɛanlea bɛ,
Na yɛali wɔ mɛla zo.
3. Maa yɛ ɛlɔlɛ ɛyɛ kpole,
Na fa anwuma nrɛlɛbɛ maa yɛ.
Boa yɛ maa yɛze anwunvɔne,
Yɛmaa menli ɛnwu wɔ duma.
Yɛmaa bɛnwu wɔ duma,
Na yɛze anwunvɔne.
(Eza nea Edw. 143:10; Dwɔn 21:15-17; Gye. 1:5.)
^ ɛden. 6 (Ade. 1:22-2:10) Na akee belemgbunli ne yɛle ye mɛla manle maanlema kɛ, “Ralɛ nrenya biala mɔɔ Hibulunli biala kɛwo ye la, bɛvuandi ye bɛdo Azule Naele ne anu, na saa raalɛ a, bɛmmato ye nu.”
2 Mekɛ ne anu nrenya bie mɔɔ vi Livae abusua ekpunli ne anu la gyale raalɛ wɔ abusua ekpunli ko ne ala anu. 2 Raalɛ ne vale ɛkolɛ na ɔwole ralɛ nrenya; na mɔɔ ɔnwunle kɛ ralɛ ne anwo si yɛ fɛ la, ɔvale ye ɔveale toonwo siane nsa. 3 Na mɔɔ ɛnee akee ɔfa ye ɔfea bieko a ɔnyɛ boɛ la, ɔvale ndɔ ɔnwonle kɛndɛne, ɔvale bilewu ɔfɔlele nuhua, amaa nzule angɔ nu, ɔvale kakula ne ɔdole nuhua na ɔvale ɔhɔziele ndɔ ne anu wɔ azule ne anloa. 4 Akee kakula ne adiema raalɛ gyinlanle moa ekyii zinzale ye, amaa yeanwu edwɛkɛ mɔɔ kɛzi kakula ne anwo zo la. 5 Yigyibiti belemgbunli ne ara raalɛ ne nee ye sonvolɛma hɔle azule ne anu kɛ ɔkabia, ɛnee ye sonvolɛ mraalɛ ne mɔ luolua azule ne anloa. Mɔɔ ɔlɛbia la ɔnwunle kɛ kɛndɛne ne gyi ndɔ ne anu; ɔmanle ye sonvolɛ raalɛ ko hɔvale rale. 6 Ɔdukuele zolɛ la ɔnwunle kakula ne, na alɔbɔlɛ, ɛnee kakula ne ɛlɛsu. Ɔlile kakula ne anwo nyane na ɔhanle kɛ, “Hibuluma ne amra ne mɔ ko ɛne.” 7 Ɔ diema raalɛ ne bizale belemgbunli ara raalɛ ne kɛ, “Mengɔnvɛlɛ Hibulu mraalɛ ne mɔ ko memaa ɔrava kakula ne ɔhɔli ye adane ɔmaa wɔ ɔ?” 8 Belemgbunli ara raalɛ ne zele ye kɛ, “Ɛhɛe, kɔ.” Yemɔti kakula raalɛ ne hɔvɛlɛle kakula ne ɔ nli. 9 Belemgbunli ara raalɛ ne zele ye kɛ, “Fa kakula ɛhye kɔ, kɔli ye adane maa me na mebadua wɔ kakɛ.” Yemɔti raalɛ ne vale kakula ne hɔlile ye adane. 10 Kakula ne nyinle, ɔ nli vale ye rɛlɛle belemgbunli ara raalɛ ne, na ɔrayɛle ɔ ra. Ɔdonle ye Mosisi, na ɔzele kɛ, “Ɔboalekɛ menyele ye menvile nzule nu.”
^ ɛden. 14 (Luku 10:25-37) Mɛla kilehilevolɛ bie rale kɛ ɔbazɔ Gyisɛse yeanlea, na ɔbizale ye kɛ, “Kilehilevolɛ, duzu a menyɛ na meanyia ngoane mɔɔ ɛnlɛ awieleɛ a?” 26 Gyisɛse buale kɛ, “Duzu a bɛhɛlɛ ye wɔ mɛla ne anu a? Kɛ ɛsi ɛkile ɔ bo ɛ?” 27 Nrenya ne buale kɛ, “Mɛla ne se, ‘Fa wɔ ahonle muala, wɔ ɛkɛla muala, wɔ anwosesebɛ muala, yɛɛ wɔ adwenle muala kulo Awulae wɔ Nyamenle ne’; na akee ‘Kulo ɛ gɔnwo kɛ ɛdawɔ ɛ nwo.’” 28 Gyisɛse zele ye kɛ, “Wɔbua ye boɛ; yɛ ye zɔhane ala na ɛkɛnyia ngoane mɔɔ ɛnlɛ awieleɛ.” 29 Na kɛmɔ mɛla kilehilevolɛ ne kpondɛ kɛ ɔbua ɔ nwo benle la ati, ɔbizale Gyisɛse kɛ, “Na me gɔnwo a le nwane?” 30 Gyisɛse buale ye kɛ, “Nrenya bie vi Gyɛlusalɛm ɛlɛtolo ahɔ Gyɛleko na ɔhɔdɔle nwule avinli. Bɛkpokpole ye, na bɛbole ye bɛmanle asɛɛ ɔwule bɔkɔɔ, na bɛgyakyile ye ɛkɛ ne bɛhɔle. 31 Na ɔrale kɛ sɛlɛvolɛ bie vale adenle ne azo, na mɔɔ ɔnwunle ye la, ɔbule ahane ɔhɔle. 32 Zɔhane ala yɛɛ nrenya bie mɔɔ vi Livae abusua ne anu la ɔdaye ɔvale adenle ne azo a, na ɔhɔvindele nrenya ne mɔɔ bɛbodɛboda ye la anwo zo. Ɔdaye noko ɔdole ɔ nye ɔnleanle ye na ɔbule foa ko ɔhɔle. 33 Akee Samɛleanli bie ɔdaye ɔvale adenle ne azo na ɔradole ye. Mɔɔ ɔnwunle ye la, alɔbɔlɛ hunle ye. 34 Ɔhɔle ɔ nwo ɛkɛ ne, ɔvale nwanye ɔnrinzinle ye nganlɛ ne mɔ anyunlu, ɔtotole nwole nu na ɔkyekyele; akee ɔvale ye ɔdɛnlanle ɔdaye ye ɛkpɔnwɔ ne azo na ɔ nee ye hɔle nyɛvolɛ sua bie anu na ɔnleanle ye gyɛlɛɛnye. 35 Aleɛ hyenle la ɔyele dwɛtɛ fufule nwiɔ ɔmanle nyɛvolɛ sua menle ne na ɔzele ye kɛ, ‘Nea ye gyɛlɛɛnye maa me, na kakɛ biala mɔɔ ɛkɛbɔ ye wɔ dwɛtɛ ɛhye anzi la, saa mesia meba a, mebadua meamaa wɔ.’ ” 36 Akee Gyisɛse dwulale ye edwɛkɛ ne kɛ, “Ɛnee menli nsa ye, ɛdawɔ ɛnea a bɛ nuhua boni a yɛle agɔnwolɛ manle nrenya ne mɔɔ dɔle nwule avinli la?” 37 Mɛla kilehilevolɛ ne buale kɛ, “Sonla ne mɔɔ hilele ahunlunyele manle ye la ɔ.” Gyisɛse zele kɛ, “Ɛdawɔ noko kɔ na kɔyɛ zɔhane ala.”
^ (Mɔl. 37:18-35) Bɛnwunle kɛ ɔlua moa moa lɔ ɔlɛba la, bɛhɔle ɔ ti akpamo kɛ bɛku ye. 19 Bɛhanle bɛhilele bɛ nwo ngoko kɛ, “Ahenle ne mɔɔ ka ɛlalɛ ne la a ɛlɛba la. 20 Bɛrɛla bɛmaa yɛhu ye na yɛvuandi ye funli ne yɛdo ahuma ne mɔ ko anu; na yɛhɔha kɛ nanemgbole bie ɛhye ye ɛli; na yɛnlea kɛ ye ɛlalɛ ne mɔɔ ɔka la kɛzi kɛwie ye la.” 21 Na mɔɔ Wulubɛn dele la, ɔliele ye ɔvile bɛ sa nu. Ɔzele kɛ, “Bɛmmamaa yɛku ye. 22 Bɛmmamaa yɛka mogya biala yɛgua. Bɛvuandi ye bɛdo kuma ɛhye mɔɔ wɔ fienemgbole ye anu la anu. Bɛmmafa bɛ sa bɛka ye.” Ɔyɛle ɛhye, amaa yealie ye yeavi bɛ sa nu, na nzinlii yeava ye yeahɔmaa ɔ ze. 23 Yemɔti mɔɔ Dwosefi radwule ɔ mediema mrenya ne mɔ anwo ɛkɛ ne la, bɛhyele ye, bɛkpolole ye tɛladeɛ tendenle anu meɛbea ne mɔɔ ɔwula la, 24 na bɛvale ye bɛdole kuma ne anu. Ɛnee nzule ɛnle kuma ne anu, yɛɛ ɛhwee ɛnle nu. 25 Akee bɛdɛnlanle aze kɛ bɛdi debie; na bɛmanle bɛ nye zo la, bɛnwunle kɛ Yehyemeeyɛle adendulɛma ekpunli bie ɛlɛba. Bɛvi Geleade, bɛlɛ bɛ afunlumu mɔɔ zozo ɛyɛlɛ, alufuanlɛ, yɛɛ ayile ndɔkɛ bɛlɛkɔ Yigyibiti. 26 Na Dwuda zele ɔ mediema ne mɔ kɛ, “Saa yɛku yɛ diema ne na yɛminli ɔ bo zo a, duzu nvasoɛ a yɛnyia a? 27 Bɛrɛla, bɛmaa yɛdɔne ye yɛmaa Yehyemeeyɛlema ɛhye mɔ. Bɛmmamaa yɛfa yɛ sa yɛka ye, na ɔle yɛ diema. Yɛdayɛ ko ne ala ɔ.” Na ɔ mediema ne mɔ kponlenle zolɛ. 28 Medean gualilɛma ne radwule ɛkɛ ne la, bɛyele Dwosefi bɛvile kuma ne anu, na bɛdɔnenle ye dwɛtɛ fufule abulanwiɔ bɛmanle Yehyemeeyɛlema, na bɛ nee ye hɔle Yigyibiti. 29 (Ɛnee Wulubɛn ɛnle ɛkɛ.) Mɔɔ ɔziale ɔrale la, ɔhɔle kuma ne anwo na ɔnwunle kɛ Dwosefi ɛnle nu. Ɔsuosuanle ye tɛladeɛ ne mɔɔ ɔwula la anu, 30 na ɔziale ɔhɔle ɔ mediema ne mɔ anwo ɛkɛ ne ɔhɔbizale bɛ kɛ, “Kakula ne ɛnle ɛkɛ; na mame, kɛ menyɛ me nwo ɛ?” 31 Na bɛhunle abɔnkye ko, bɛvale ye mogya bɛyɛle Dwosefi tɛladeɛ ne anu. 32 Bɛvale tɛladeɛ anu meɛbea ne bɛrɛlɛle ɔ ze na bɛhanle kɛ, “Debie mɔɔ yɛnwu ye la ɛne, nea saa ɛ ra ne tɛladeɛ ne a?” 33 Gyekɔbo nleanle tɛladeɛ ne na ɔzele kɛ, “Me ra nrenya ne tɛladeɛ ne ɔ; nanemgbole bie ɛhu ye, ɛtete Dwosefi bɔkɔɔ?” 34 Na Gyekɔbo suosuanle ye tɛladeɛ ne mɔɔ ɔwula la anu, ɔvale ɛrele ɔpɛle ɔ bo, na ɔzunle ɔ ra ne mekɛ dɔɔnwo. 35 Ɔ mra mrenya ne mɔ nee ɔ mra mraalɛ ne mɔ amuala rakyekyele ɔ rɛle, noko yeamkponle na ɔhanle kɛ, “Kyɛkyɛ, mebava nyane meawu meahɔ ɛbolɔ lɔ meahɔdo me ra ne.” Na ɔ ze hɔle zolɛ zunle ye.
lus_Latn zul_Latn bam_Latn dyu_Latn bam_Latn twi_Latn bam_Latn ewe_Latn bam_Latn nus_Latn bam_Latn tsn_Latn dyu_Latn dyu_Latn twi_Latn ewe_Latn twi_Latn nus_Latn twi_Latn tsn_Latn som_Latn ewe_Latn unk unk unk scn_Latn ewe_Latn mos_Latn twi_Latn twi_Latn bam_Latn twi_Latn bam_Latn twi_Latn bam_Latn bam_Latn bam_Latn twi_Latn bam_Latn twi_Latn twi_Latn bam_Latn bam_Latn dyu_Latn bam_Latn dyu_Latn twi_Latn bam_Latn bam_Latn kbp_Latn twi_Latn twi_Latn twi_Latn nus_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn bam_Latn dyu_Latn twi_Latn twi_Latn twi_Latn twi_Latn twi_Latn twi_Latn twi_Latn kmb_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn bam_Latn nus_Latn bam_Latn twi_Latn bam_Latn twi_Latn bam_Latn twi_Latn twi_Latn twi_Latn twi_Latn bam_Latn fon_Latn ewe_Latn twi_Latn ewe_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn kbp_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn twi_Latn nso_Latn twi_Latn bam_Latn twi_Latn bam_Latn bam_Latn bam_Latn twi_Latn twi_Latn twi_Latn twi_Latn twi_Latn twi_Latn bam_Latn bam_Latn twi_Latn bam_Latn bam_Latn bam_Latn twi_Latn twi_Latn twi_Latn bam_Latn bam_Latn bam_Latn twi_Latn mos_Latn twi_Latn twi_Latn twi_Latn bam_Latn nus_Latn twi_Latn bam_Latn bam_Latn twi_Latn bam_Latn twi_Latn twi_Latn bam_Latn bam_Latn bam_Latn fon_Latn twi_Latn fon_Latn bam_Latn fon_Latn bam_Latn twi_Latn twi_Latn twi_Latn ewe_Latn bam_Latn twi_Latn bam_Latn bam_Latn twi_Latn twi_Latn twi_Latn bam_Latn twi_Latn fon_Latn bam_Latn fon_Latn twi_Latn twi_Latn twi_Latn bam_Latn bam_Latn twi_Latn nus_Latn twi_Latn twi_Latn bam_Latn twi_Latn ewe_Latn twi_Latn bam_Latn twi_Latn bam_Latn twi_Latn bam_Latn twi_Latn twi_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn bam_Latn twi_Latn twi_Latn twi_Latn twi_Latn bam_Latn ewe_Latn twi_Latn bam_Latn twi_Latn fon_Latn twi_Latn twi_Latn twi_Latn kbp_Latn twi_Latn twi_Latn kbp_Latn twi_Latn twi_Latn twi_Latn bam_Latn bam_Latn unk bam_Latn twi_Latn bam_Latn tum_Latn twi_Latn fon_Latn mos_Latn twi_Latn kmb_Latn twi_Latn twi_Latn ewe_Latn kin_Latn kmb_Latn ewe_Latn twi_Latn tum_Latn twi_Latn kmb_Latn fij_Latn ewe_Latn kon_Latn bam_Latn lin_Latn bam_Latn twi_Latn bam_Latn fon_Latn kmb_Latn bam_Latn twi_Latn twi_Latn lug_Latn twi_Latn kmb_Latn est_Latn run_Latn twi_Latn bam_Latn bam_Latn nya_Latn fon_Latn bam_Latn twi_Latn twi_Latn ewe_Latn lug_Latn twi_Latn swe_Latn nso_Latn kmb_Latn twi_Latn xho_Latn kbp_Latn twi_Latn nus_Latn ssw_Latn twi_Latn vec_Latn kbp_Latn twi_Latn kmb_Latn twi_Latn sag_Latn sag_Latn lua_Latn kmb_Latn twi_Latn twi_Latn bam_Latn twi_Latn kmb_Latn kbp_Latn wol_Latn twi_Latn sot_Latn twi_Latn bam_Latn twi_Latn mos_Latn fon_Latn kmb_Latn bam_Latn twi_Latn hat_Latn kmb_Latn bam_Latn dyu_Latn kmb_Latn sag_Latn kmb_Latn mos_Latn fon_Latn sag_Latn kmb_Latn kmb_Latn twi_Latn mos_Latn twi_Latn mos_Latn twi_Latn bam_Latn twi_Latn kmb_Latn kon_Latn tur_Latn kmb_Latn twi_Latn twi_Latn kbp_Latn run_Latn bam_Latn bjn_Latn kmb_Latn bam_Latn nya_Latn bam_Latn sag_Latn bam_Latn fon_Latn twi_Latn zul_Latn nus_Latn bam_Latn twi_Latn bam_Latn kmb_Latn twi_Latn wol_Latn twi_Latn bam_Latn twi_Latn twi_Latn twi_Latn vie_Latn kmb_Latn cjk_Latn twi_Latn twi_Latn twi_Latn kon_Latn nso_Latn lua_Latn bam_Latn bam_Latn kmb_Latn ewe_Latn twi_Latn bam_Latn fon_Latn kmb_Latn kbp_Latn bam_Latn twi_Latn bam_Latn kmb_Latn twi_Latn sun_Latn twi_Latn fon_Latn fon_Latn bug_Latn tsn_Latn bjn_Latn twi_Latn ewe_Latn twi_Latn ewe_Latn fon_Latn ewe_Latn scn_Latn mos_Latn fon_Latn twi_Latn ewe_Latn ewe_Latn twi_Latn ewe_Latn twi_Latn ewe_Latn scn_Latn mos_Latn ewe_Latn sag_Latn hau_Latn bam_Latn ewe_Latn bam_Latn ewe_Latn lim_Latn bam_Latn mos_Latn sot_Latn kbp_Latn sag_Latn bug_Latn ewe_Latn bug_Latn ewe_Latn twi_Latn twi_Latn twi_Latn ewe_Latn xho_Latn twi_Latn vie_Latn twi_Latn bam_Latn twi_Latn twi_Latn twi_Latn twi_Latn nus_Latn ewe_Latn twi_Latn twi_Latn twi_Latn twi_Latn twi_Latn ewe_Latn nus_Latn twi_Latn twi_Latn twi_Latn twi_Latn ewe_Latn twi_Latn twi_Latn twi_Latn twi_Latn fon_Latn twi_Latn ewe_Latn kmb_Latn twi_Latn twi_Latn epo_Latn swh_Latn twi_Latn twi_Latn twi_Latn kbp_Latn kbp_Latn kbp_Latn twi_Latn pag_Latn twi_Latn twi_Latn twi_Latn fon_Latn twi_Latn twi_Latn twi_Latn twi_Latn twi_Latn fon_Latn twi_Latn bam_Latn twi_Latn twi_Latn bam_Latn